3. การประกอบธุรกิจของธนาคาร บริษัทย่อย และบริษัทร่วม

3.1 การประกอบธุรกิจของธนาคาร

ธนาคารดำเนินธุรกิจต่าง ๆ ตามที่กำหนดในพระราชบัญญัติธุรกิจสถาบันการเงิน พ.ศ. 2551
โดยสอดคล้องกับข้อกำหนดของธนาคารแห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
รวมถึงประกาศอื่นที่เกี่ยวข้อง เพื่อให้บริการแก่ลูกค้าด้วยความสะดวกรวดเร็ว ทันสมัยและปลอดภัย
พร้อมตอบสนองความต้องการของลูกค้าอย่างครบวงจร
โดยผ่านเครือข่ายสาขาของธนาคารทั่วประเทศและสาขาต่างประเทศ ดังนี้

 สาขาในประเทศ

- เขตกรุงเทพมหานครและปริมณฑล จำนวน 277 สาขา

- ส่วนภูมิภาค จำนวน 302 สาขา

 สาขาในต่างประเทศ (สาขาฮ่องกง สาขาเวียงจันทน์

และสาขาหมู่เกาะเคย์แมน) จำนวน 3 สาขา

 สำนักงานแลกเปลี่ยนเงินตราต่างประเทศ

- เขตกรุงเทพมหานครและปริมณฑล จำนวน 13 แห่ง

- ส่วนภูมิภาค จำนวน 59 แห่ง

 ศูนย์บริการธุรกิจต่างประเทศ

- เขตกรุงเทพมหานครและปริมณฑล จำนวน 12 แห่ง

- ส่วนภูมิภาค จำนวน 9 แห่ง

 ศูนย์บริการ Exclusive Banking จำนวน 2 แห่ง

 พื้นที่บริการ Exclusive Banking จำนวน 12 แห่ง

 ช่องทางเครื่องอิเล็กทรอนิกส์ ประกอบด้วย

- เครื่องเอทีเอ็ม จำนวน 2,596 เครื่อง

- เครื่องรับฝากเงินอัตโนมัติ (ADM) จำนวน 139 เครื่อง

- เครื่องพิมพ์สมุดคู่ฝากอัตโนมัติ จำนวน 480 เครื่อง

- รถบริการเคลื่อนที่เอทีเอ็ม จำนวน 22 คัน

- ตู้บริการ KIOSK จำนวน 14 เครื่อง

(ข้อมูล ณ วันที่ 23 กุมภาพันธ์ 2552)

(1) ลักษณะบริการ

ลักษณะบริการของธนาคารสามารถแบ่งออกเป็น 3 ประเภทหลัก โดยมีรายละเอียดสรุปได้ดังนี้

(ก) การรับฝากเงิน

ธนาคารจะรับฝากเงินจากบุคคลทั่วไปและองค์กรธุรกิจ โดยจำแนกเป็น 4 ประเภท ได้แก่

- เงินฝากกระแสรายวัน

- เงินฝากออมทรัพย์

- เงินฝากประจำ

- เงินฝากเงินตราต่างประเทศ

นอกจากการให้บริการด้านเงินฝากที่เป็นไปโดยสอดคล้องกับความต้องการของลูกค้าผู้ใช้บริการปัจจุบันแล้ว
ธนาคารยังได้พัฒนาผลิตภัณฑ์และบริการอย่างต่อเนื่องเพื่อสร้างความพึงพอใจต่อลูกค้า
โดยเพิ่มความหลากหลายของผลิตภัณฑ์และบริการตามช่วงอายุของลูกค้า เช่น เงินฝากกรุงศรีทีนพลัส
สำหรับเด็กและผู้เยาว์ เงินฝากประจำกรุงศรีเซฟเวอร์พลัส (6 เดือน)
และเงินฝากประจำกรุงศรีปลอดภาษี 24 เดือน
สำหรับกลุ่มลูกค้าที่ต้องการฝากเงินรายเดือนเพื่อรับดอกเบี้ยสูงกว่าปกติ เป็นต้น

(ข) การให้สินเชื่อ

สินเชื่อธุรกิจ หมายถึง วงเงินสินเชื่อที่ใช้สนับสนุนการดำเนินธุรกิจ ซึ่งธนาคารจะพิจารณา
การให้สินเชื่อโดยคำนึงถึงวัตถุประสงค์ ความต้องการใช้วงเงิน และความสามารถในการชำระหนี้
เพื่อกำหนดความเหมาะสมของขนาดและประเภทของวงเงินที่ให้แก่ลูกค้า ทั้งนี้
วงเงินสินเชื่อสามารถแบ่งได้เป็น 2 ประเภทใหญ่ ดังนี้

(1) วงเงินหมุนเวียน (Revolving Facility) หมายถึง
วงเงินที่มีวัตถุประสงค์เพื่อใช้สนับสนุนการดำเนินธุรกิจประจำวัน อาทิ วงเงินเบิกเกินบัญชี
วงเงินตั๋วสัญญาใช้เงิน วงเงิน Letter of Credit วงเงิน Trust Receipt เป็นต้น

(2) วงเงินไม่หมุนเวียน (Non-revolving Facility) หมายถึง
วงเงินที่มีวัตถุประสงค์เพื่อใช้สนับสนุนการดำเนินงานของบริษัทในกิจกรรมต่าง ๆ เป็นรายครั้ง อาทิ
เงินกู้ระยะยาว เป็นต้น

การให้สินเชื่อของธนาคารอาจจะจำแนกตามวัตถุประสงค์ของการใช้สินเชื่อ เช่น

- สินเชื่อบุคคล ได้แก่ สินเชื่อส่วนบุคคล สินเชื่อเพื่อซื้อสังหาริมทรัพย์ และสินเชื่อเพื่อ Refinance

- สินเชื่อธุรกิจ การค้า การบริการ อุตสาหกรรมและพาณิชยกรรม เพื่อใช้ในธุรกิจการค้า
หรือการดำเนินธุรกิจ เช่น ซื้อที่ดินและสิ่งปลูกสร้าง เครื่องจักร และวัตถุดิบ
รวมทั้งเพื่อใช้หมุนเวียนในธุรกิจ
เป็นต้น

- สินเชื่อเพื่อการค้าต่างประเทศ รวมถึงสินเชื่อเพื่อการนำเข้า เช่น L/C T/R
การค้ำประกันเพื่อการออกสินค้า และสินเชื่อเพื่อการส่งออก เช่น Packing Credit
การรับซื้อตั๋วเงินที่เกิดจากการส่งออก

- สินเชื่อที่ได้รับการสนับสนุนจากหน่วยงานของรัฐ เช่น สินเชื่อ SMEs
สินเชื่อที่ให้ความช่วยเหลือทางการเงินแก่ผู้ประกอบกิจการที่ได้รับผลกระทบจากเหตุการณ์ความไม่สงบใน
3 จังหวัดชายแดนภาคใต้ เป็นต้น

(ค) บริการอื่น ๆ

1) บริการด้านการโอนเงินภายในประเทศ

เป็นบริการที่อำนวยความสะดวกให้กับลูกค้าธนาคารและลูกค้าทั่วไป เพื่อโอนเงิน
รายย่อยให้กับผู้รับเงินที่มีบัญชีเงินฝากกับธนาคารหรือต่างธนาคาร
ผ่านเคาน์เตอร์สาขาหรือผ่านช่องทางอิเล็กทรอนิกส์
และการโอนเงินให้กับผู้รับเงินที่ไม่มีบัญชีกับธนาคารผ่านบริการโอนเงินกรุงศรี Quick
ผ่านเคาน์เตอร์สาขา และบริการโอนเงินบัตรไม่ต้อง เพื่อรับเงินโอนผ่านช่องทางอิเล็กทรอนิกส์
รวมถึงการโอนเงินมูลค่าสูงผ่านบริการโอนเงินเพื่อบุคคลที่สาม ผ่านระบบ Bahtnet
โดยธนาคารแห่งประเทศไทย

2) บริการชำระค่าสินค้าและบริการ และบริการหัก/เข้าบัญชีอัตโนมัติ

เป็นบริการรับชำระค่าสินค้าและบริการต่าง ๆ จากลูกค้าของสถาบัน องค์กร บริษัท
หรือห้างร้านต่าง ๆ ที่ใช้บริการกับธนาคาร โดยผ่านเคาน์เตอร์สาขาหรือผ่านช่องทางอิเล็กทรอนิกส์
รวมถึงบริการรับชำระเงินค่าสินค้า/ค่าสาธารณูปโภค/ค่าบริการรายเดือนต่าง ๆ
และยังเพิ่มความสะดวกให้ลูกค้ามากขึ้นด้วยบริการหักบัญชีเงินฝากอัตโนมัติผ่านช่องทางอิเล็กทรอนิกส์
คือ KRUNGSRI ATM, KRUNGSRI Online, KRUNGSRI Phone 1572
เพื่อชำระค่าสินค้าและบริการ (Auto Payment - Debit) ในการชำระเงินค่างวด
ค่าเบี้ยประกัน และค่าบริการรายเดือนต่าง ๆ โดยบริษัทจะได้รับเงินตรงตามกำหนด
อันจะช่วยลดภาระงานและช่วยประหยัดต้นทุนค่าใช้จ่าย ทั้งนี้ ยังมีบริการเข้าบัญชีเงินฝากอัตโนมัติ
(Auto Payment - Credit)
เพื่ออำนวยความสะดวกให้กับนิติบุคคลในการโอนเงินเข้าบัญชีเงินฝากของลูกค้ารายย่อยโดยอัตโนมัติ
เช่น การจ่ายเงินเดือนพนักงาน เป็นต้น
ซึ่งบริษัทสามารถเลือกวิธีการส่งสื่อบันทึกข้อมูลการโอนเงินผ่านสาขาเจ้าของบัญชีบริษัท
เพื่อให้ส่งข้อมูลไปยังฝ่ายปฏิบัติการระบบเทคโนโลยีสารสนเทศของธนาคาร ผ่านโปรแกรม
KRUNGSRI Data Express (KDE) หรือบริษัทจะจัดส่งข้อมูลให้กับสำนักงานใหญ่โดยตรง
ผ่านระบบ File Transfer
เพื่อให้ระบบคอมพิวเตอร์ศูนย์กลางที่สำนักงานใหญ่ดำเนินการประมวลผลและโอนเงินเข้าบัญชีเงินฝากของลูกค้ารายย่อยที่มีอยู่กับสาขาต่าง
ๆ ตามรอบระยะเวลาที่กำหนด

3) บริการธนาคารผ่านช่องทางอิเล็กทรอนิกส์ (KRUNGSRI e-Channel)

เป็นบริการที่นำเทคโนโลยีที่ทันสมัยและมีประสิทธิภาพสูง
มาใช้ในการอำนวยความสะดวกแก่ลูกค้าให้สามารถทำรายการทางการเงินได้ด้วยตนเอง เช่น
การถอนเงิน การสอบถามยอดคงเหลือ การเรียกดูรายการเดินบัญชีย้อนหลัง การโอนเงิน
การชำระค่าสินค้าและบริการ และการสอบถามข้อมูลอัตราดอกเบี้ย
อัตราแลกเปลี่ยนเงินตราต่างประเทศ เป็นต้น
ด้วยบริการดังกล่าวนี้ลูกค้าไม่จำเป็นต้องเดินทางมาที่สาขาของธนาคารก็สามารถทำรายการทางการเงินผ่านช่องทางบริการอิเล็กทรอนิกส์ต่าง
ๆ ได้ดังนี้

- บริการธนาคารผ่านเครื่องเอทีเอ็ม (KRUNGSRI ATM)

- บริการธนาคารผ่านเครือข่ายอินเทอร์เน็ต (KRUNGSRI Online)

- บริการธนาคารผ่านระบบ IVR ผ่านเครื่องโทรศัพท์หรือโทรสาร (KRUNGSRI Phone 1572)

- บริการธนาคารทางโทรศัพท์มือถือผ่าน SMS (KRUNGSRI SMS Banking)

นอกจากนี้ ธนาคารยังให้บริการรับชำระเงินค่าสินค้าและบริการผ่านอินเทอร์เน็ต (KRUNGSRI
e-Payment) ซึ่งเป็นบริการรับชำระเงินที่พัฒนาขึ้นเพื่อรองรับผู้ที่ดำเนินธุรกิจ E-Commerce
โดยให้บริการบนเว็บไซต์ของร้านค้าออนไลน์ผ่านเครือข่ายอินเทอร์เน็ต
ซึ่งจะช่วยให้ผู้ซื้อสินค้าสามารถเลือกชำระเงินค่าสินค้า
และ/หรือค่าบริการด้วยบัตรเครดิตหรือหักบัญชีเงินฝากธนาคารได้อย่างสะดวกและง่ายดายทุกที่
ทุกเวลาด้วยระบบความปลอดภัยสูงสุดในระดับสากลที่มั่นใจได้ พร้อมเพิ่มสกุลเงินในการรับชำระอีก
4 สกุลเงิน รวมทั้งหมดเป็น 13 สกุลเงิน

4) บริการจำหน่ายผลิตภัณฑ์ประกันชีวิต และประกันภัยวินาศภัย (แบงก์แอสชัวรันส์)

เป็นบริการจำหน่ายผลิตภัณฑ์ประกันภัยต่าง ๆ ให้แก่ลูกค้า
โดยธนาคารเป็นนายหน้าในการจำหน่ายแบบประกันชีวิตของบริษัท อยุธยา อลิอันซ์ ซี.พี.
ประกันชีวิต จำกัด (มหาชน) (AACP) บริษัท อเมริกัน อินเตอร์แนชชั่นแนล แอสชัวรันส์ จำกัด
(AIA) และเป็นนายหน้าในการจำหน่ายแบบประกันวินาศภัยของบริษัท ศรีอยุธยาประกันภัย จำกัด
(มหาชน) (AYUD) ซึ่งลูกค้าสามารถติดต่อเรียกร้องค่าสินไหม หรือ รับบริการอื่น ๆ
ได้ที่ธนาคารทุกสาขาทั่วประเทศ

5) บริการธนาคารอิเล็กทรอนิกส์ด้านการค้าต่างประเทศ “KRUNGSRI Trade Link”

เป็นบริการด้านการค้าต่างประเทศ ที่อำนวยความสะดวกให้กับผู้ส่งออกและผู้นำเข้า
สามารถใช้บริการกับธนาคารในเรื่องที่เกี่ยวกับการค้าระหว่างประเทศ เช่น การเปิด L/C
และการขอโอนเงินชำระค่าสินค้า เป็นต้น ซึ่งจะช่วยให้ลูกค้าสามารถติดต่อธุรกิจได้ทุกที่ตลอด 24
ชั่วโมง ผ่านเครือข่ายอินเทอร์เน็ตที่มีระบบรักษาความปลอดภัยตามมาตรฐานสากล

6) บริการด้านปริวรรตและเงินโอนต่างประเทศ

(1) บริการขายดร๊าฟท์ต่างประเทศ ลูกค้าสามารถชำระค่าสินค้าและบริการ
หรือค่าใช้จ่ายด้านการศึกษาในต่างประเทศด้วยดร๊าฟท์ต่างประเทศ
ซึ่งจะช่วยให้ได้รับความสะดวกปลอดภัย อีกทั้งประหยัดค่าใช้จ่าย
โดยธนาคารจะเป็นผู้ออกดร๊าฟท์ตามสกุลเงินและชื่อผู้รับเงินที่ระบุ
เพื่อนำส่งให้กับผู้รับนำฝากเข้าบัญชีธนาคารในต่างประเทศ
หากสูญหายลูกค้าสามารถแจ้งอายัดดร๊าฟท์ฉบับนั้นและออกฉบับใหม่ทดแทน

(2) บริการขายดร๊าฟท์ต่างประเทศผ่าน KRUNGSRI Online
ลูกค้าสามารถสั่งซื้อดร๊าฟท์ต่างประเทศทางอินเทอร์เน็ต เพื่อชำระค่าสินค้าและบริการ
หรือค่าใช้จ่ายด้านการศึกษาในต่างประเทศได้อย่างสะดวกและปลอดภัย
ด้วยบริการส่งคำสั่งซื้อดร๊าฟท์ผ่าน KRUNGSRI

(3) บริการรับซื้อตราสารต่างประเทศที่สั่งจ่ายธนาคารภายในประเทศ ลูกค้าสามารถนำ
ตราสารที่ออกโดยธนาคารในต่างประเทศ
ซึ่งสั่งจ่ายธนาคารภายในประเทศมาเข้าบัญชีเงินฝากและบัญชีเงินตราต่างประเทศได้ที่ธนาคารทุกสาขาทั่วประเทศ
(ยกเว้นสาขานราธิวาส)

(4) บริการรับซื้อตราสารต่างประเทศเพื่อเรียกเก็บ (Cash Letter Basis)
ธนาคารบริการรับซื้อตราสารที่ออกโดยธนาคารในต่างประเทศ
ซึ่งสั่งจ่ายในนามของลูกค้าเพื่อเรียกเก็บ
ด้วยเครือข่ายธนาคารพันธมิตรที่มีอยู่ในหลายประเทศทั่วโลก
จะทำให้ระยะเวลาในการเรียกเก็บรวดเร็วยิ่งขึ้น

(5) บริการรับฝากตราสารต่างประเทศเพื่อเรียกเก็บ (Collection Letter Basis)
โดยลูกค้าสามารถฝากเช็คต่างประเทศประเภทต่าง ๆ เช่น Bank Draft เช็คส่วนบุคคล
เช็คสั่งจ่ายในนามนิติบุคคล หรือ Money Order
เพื่อให้ธนาคารส่งไปเรียกเก็บเงินกับสถาบันการเงินผู้ออกเช็คในต่างประเทศ
และนำจ่ายเงินเข้าบัญชีของลูกค้าทันทีที่ทราบผลการเรียกเก็บ
ด้วยเครือข่ายธนาคารพันธมิตรในต่างประเทศทั่วโลก จะทำให้ขั้นตอนการเรียกเก็บรวดเร็วยิ่งขึ้น
และประหยัดค่าใช้จ่าย

7) บริการด้านวาณิชธนกิจ

(1) บริการที่ปรึกษาทางการเงิน
ธนาคารให้บริการในการเป็นที่ปรึกษาทางการเงินในการจัดหาแหล่งเงินทุนในรูปแบบเงินกู้ร่วมจากสถาบันการเงิน
(Syndicated Loan) การศึกษาความเป็นไปได้ของโครงการลงทุน (Project Feasibility
Study) การจัดโครงสร้างทางการเงิน การควบรวมกิจการ การประเมินมูลค่าหุ้นหรือกิจการ
และบริการที่ปรึกษาทางการเงินประเภทอื่น ๆ
รวมถึงการเสนอความเห็นในฐานะที่ปรึกษาทางการเงินอิสระในการทำธุรกรรมต่าง ๆ
เพื่อให้เป็นไปตามประกาศของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์

(2) บริการจัดจำหน่ายและรับประกันการจัดจำหน่ายหุ้นกู้เอกชน
ด้วยเครือข่ายธุรกิจและสาขาของธนาคารที่มีอยู่ทั่วประเทศ
ตลอดจนประสบการณ์ในตลาดเงินและตลาดทุน
ธนาคารจึงมีความเชื่อมั่นในการให้บริการเป็นผู้จัดจำหน่ายและรับประกันการจัดจำหน่ายหุ้นกู้และตราสารหนี้ประเภทต่าง
ๆ ซึ่งออกและเสนอขายเพื่อการระดมทุนของธุรกิจ
โดยธนาคารจะให้บริการที่ปรึกษาและคำแนะนำในการกำหนดรูปแบบและลักษณะของหุ้นกู้หรือตราสารหนี้ให้เหมาะสมกับภาวะตลาด
และสอดคล้องกับความต้องการของผู้ลงทุน รวมถึงการวางกลยุทธ์ทางการตลาด
เพื่อให้มั่นใจได้ว่าการจัดจำหน่ายหุ้นกู้หรือตราสารหนี้ดังกล่าวจะประสบความสำเร็จด้วยดี

(3) การให้บริการเป็นผู้ประสานงานสินเชื่อ
ธนาคารเริ่มให้บริการเป็นผู้ประสานงานสินเชื่อและตัวแทนหลักประกันตั้งแต่ปี 2540 เป็นต้นมา
จึงมีความเชื่อมั่นในประสบการณ์และความเชี่ยวชาญในการประสานงานสินเชื่อระหว่างลูกค้าและกลุ่มสถาบันการเงินผู้ให้กู้ภายใต้สัญญาสินเชื่อร่วม
โดยแบ่งออกเป็น 2 บริการหลัก ได้แก่ ตัวแทนสินเชื่อ (Facility Agent)
และตัวแทนหลักประกัน (Security Agent) นอกจากนี้
ธนาคารยังมีการให้บริการตัวแทนผู้ดูแลผลประโยชน์ (Escrow Agent) ในการดำเนินการใด ๆ
ในลักษณะคนกลางเพื่อให้เป็นไปตามข้อตกลงของคู่สัญญา

8) บริการด้านธุรกิจหลักทรัพย์

(1) รับฝากทรัพย์สินและผู้ดูแลผลประโยชน์
ธนาคารให้บริการเป็นผู้รับฝากทรัพย์สินของกองทุนสำรองเลี้ยงชีพ กองทุนส่วนบุคคลและลูกค้าทั่วไป
และให้บริการเป็นผู้ดูแลผลประโยชน์ของ
กองทุนรวม โดยดำเนินการเก็บรักษาทรัพย์สิน การชำระราคาซื้อและราคาขายของทรัพย์สิน
การดูแลและติดตามสิทธิประโยชน์จากการลงทุนในหลักทรัพย์
การจัดทำบัญชีทรัพย์สินและทะเบียนทรัพย์สิน การสอบทานและรับรองการคำนวณมูลค่าทรัพย์สินสุทธิ
การจัดทำรายงานต่าง ๆ ตลอดจนการดูแลให้บริษัทจัดการปฏิบัติตามวัตถุประสงค์
และนโยบายการลงทุน

(2) นายทะเบียนหลักทรัพย์
ธนาคารให้บริการเป็นนายทะเบียนแก่ผู้ออกหลักทรัพย์ทุกประเภททั้งตราสารหนี้ ตราสารทุน
และหน่วยลงทุนของกองทุนรวม โดยดำเนินการจัดทำบันทึกข้อมูลผู้ถือหลักทรัพย์
การจ่ายเงินปันผล/ดอกเบี้ยหรือเงินต้นของหลักทรัพย์ การเปลี่ยนโอนกรรมสิทธิ์หลักทรัพย์ การจำนำ
การอายัด การส่งข้อมูลที่ผู้ออกหลักทรัพย์ต้องการแจ้งไปยังผู้ถือหลักทรัพย์
ผู้ออกหลักทรัพย์และผู้ถือหลักทรัพย์จึงได้รับประโยชน์ทั้งในด้านความสะดวกรวดเร็ว
และความถูกต้องแม่นยำในการใช้บริการ

(3) ผู้แทนผู้ถือหุ้นกู้ ธนาคารจะให้บริการด้านการจัดจำหน่ายหุ้นกู้ภาคเอกชน
โดยเสนอขายให้แก่ผู้ลงทุนสถาบันและผู้ลงทุนทั่วไป
ผู้ลงทุนสามารถซื้อหุ้นกู้ภาคเอกชนในตลาดรองได้จากธนาคาร

9) บริการบริหารเงินสด

ธนาคารให้บริการบริหารเงินสดสำหรับบริษัทที่ต้องการประสิทธิภาพในการบริหารและจัดการกระแสเงินสด
พร้อมระบบที่มีความปลอดภัยสูง ช่วยลดความผิดพลาดและลดขั้นตอนในการทำงาน
ด้วยเทคโนโลยีอินเทอร์เน็ตที่ให้บริการ 24 ชั่วโมง ประกอบด้วย

(1) บริการด้านขาจ่าย เช่น

- KRUNGSRI Cheque Payment สำหรับบริษัทที่มีปริมาณการใช้เช็คจำนวนมาก
การมอบภาระด้านการจ่ายเช็คให้กับธนาคาร จะช่วยให้ขั้นตอนการจ่ายเช็คของบริษัทง่ายขึ้น
เป็นการลดงานด้านเอกสารให้น้อยลง
พร้อมกับความสะดวกที่เพิ่มมากขึ้นทั้งสำหรับบริษัทและสำหรับผู้รับเงิน

- KRUNGSRI Cheque Express เป็นบริการออกแคชเชียร์เช็คเร่งด่วนภายใน 2 ชั่วโมง
ช่วยเพิ่มความสะดวกในการทำเช็คสั่งจ่ายให้กับองค์กรภาครัฐบาล รัฐวิสาหกิจ
หรือบริษัทขนส่งทางเรือ เช่น กรมศุลกากร การท่าเรือแห่งประเทศไทย การท่าอากาศยาน
กระทรวงการคลัง เป็นต้น

- KRUNGSRI Direct Credit
เป็นการโอนเงินเข้าบัญชีโดยตรงจากบัญชีของบริษัทเพื่อเข้าบัญชีของผู้รับที่ธนาคารทุกสาขาทั่วประเทศ

- KRUNGSRI SMART เป็นบริการโอนเงินที่บัญชีผู้รับเป็นบัญชีต่างธนาคาร และมีรายการจำนวนมาก
แต่มีมูลค่าการโอนต่อรายการไม่สูง อาทิ การจ่ายเงินให้ซับพลายเออร์ การจ่ายเงินให้คู่ค้า
ต่าง ๆ โดยสามารถโอนเงินเข้าบัญชีผู้รับเงินได้ทุกสาขาของทุกธนาคารทั่วประเทศ

- KRUNGSRI BAHTNET
เป็นบริการที่อำนวยความสะดวกและความรวดเร็วให้กับบริษัทที่ต้องการโอนเงินเข้าบัญชีต่างธนาคารแบบเร่งด่วน
และมียอดเงินต่อรายการสูง โดยการส่งคำสั่งผ่าน www.KrungsriCashLink.com ณ
วันที่ต้องการให้รายการมีผล ธนาคารจะทำการโอนเงินเข้าบัญชีปลายทาง
พร้อมกับมีรายงานสรุปการโอนเงินให้ทราบทุกงวดการชำระเงิน

- KRUNGSRI Direct Payroll
เป็นบริการที่อำนวยความสะดวกในการจ่ายเงินเดือนพนักงานที่มีบัญชีกับธนาคาร
บริษัทเพียงส่งคำสั่งให้ธนาคาร เพื่อนำเงินเข้าบัญชีพนักงานตามคำสั่งของบริษัทในวันที่กำหนด
โดยไม่เว้นวันหยุด

(2) บริการด้านขารับ เช่น

- KRUNGSRI Cheque Collection เพื่อเพิ่มประสิทธิภาพให้กับการรับฝากเช็ค
บริษัทสามารถนำฝากเช็ค/ดร๊าฟท์/ตั๋วแลกเงินของทุกธนาคารและทุกเขตสำนักหักบัญชี
โดยสามารถนำฝากได้ที่ธนาคารทุกสาขาทั่วประเทศ

- KRUNGSRI Direct Debit เป็นบริการที่เพิ่มทางเลือกในการเก็บเงินจากลูกค้าของบริษัท
โดยธนาคารจะทำการหักเงินจากบัญชีของลูกค้าที่มีบัญชีอยู่กับธนาคาร และนำเงินเข้าบัญชีของบริษัท
ในวันเดียวกัน พร้อมกับรายงานผลการหักบัญชีของลูกค้าให้บริษัททราบผ่าน
www.KrungsriCashLink.com

- KRUNGSRI Bill Payment บริการรับชำระเงินจากลูกค้าหรือคู่ค้าของบริษัท
โดยคู่ค้าของบริษัทสามารถชำระเงินผ่านเคาน์เตอร์สาขาของธนาคารทั่วประเทศ
และผ่านช่องทางอิเล็กทรอนิกส์ได้อีก 4 ช่องทาง

- KRUNGSRI Cash Pick-up เป็นบริการรับและขนส่งเงินสดให้กับบริษัทตามจุดต่าง ๆ
ที่บริษัทกำหนด ซึ่งธนาคารให้บริการทุกวันทำการ

(3) บริการสภาพคล่อง
เป็นบริการที่ช่วยให้บริษัทสามารถบริหารเงินในบัญชีของบริษัทและบริษัทในเครือได้สะดวกมากขึ้น
ไม่ว่าจะมีบัญชีเงินฝากหลายบัญชี (เฉพาะบัญชีออมทรัพย์และบัญชีกระแสรายวัน)
หรือมีบริษัทในเครือหลายบริษัท
เพียงการส่งคำสั่งให้ธนาคารผ่านอินเทอร์เน็ตเพื่อจัดสรรสภาพคล่องให้กับบัญชีที่ต้องการในทันที
หรือให้ระบบจัดการอัตโนมัติตอนสิ้นวันตามเงื่อนไขที่บริษัทกำหนด
และสามารถตรวจสอบสถานะของทุกบัญชีได้ทางหน้าจอคอมพิวเตอร์ผ่านระบบอินเทอร์เน็ตตลอด 24
ชั่วโมง บริการด้านบริหารสภาพคล่องประกอบด้วย 2 ผลิตภัณฑ์ คือ

- In-House Fund Transfer

- Zero Balance Account

10) บริการซื้อขายเงินตราต่างประเทศล่วงหน้าและเครื่องมือทางการเงินด้านบริหาร
ความเสี่ยงอัตราแลกเปลี่ยนและอัตราดอกเบี้ย

(1) บริการซื้อขายเงินตราต่างประเทศ ธนาคารให้บริการรับซื้อและขายเงินตราต่างประเทศ
เพื่อรองรับธุรกรรมต่าง ๆ ของลูกค้า ได้แก่

- การขายตั๋วเงินเพื่อการส่งออก

- การชำระเงินตามตั๋วเงิน หรือ L/C เพื่อการนำเข้า

- การโอนเงินสกุลต่างประเทศขาเข้า เพื่อขายและเปลี่ยนเป็นเงินบาท

- การโอนเงินสกุลต่างประเทศขาออก เพื่อชำระหนี้ต่างประเทศ

โดยแบ่งการทำธุรกรรมตามระยะเวลาได้ดังนี้

- Same Day Transaction ธุรกรรมซื้อขายทันที เพื่อส่งมอบในวันเดียวกัน

- Tomorrow Transaction ธุรกรรมซื้อขายเพื่อส่งมอบภายใน 1 วันทำการหลังวันที่ทำธุรกรรม

- Spot Transaction ธุรกรรมซื้อขายเพื่อส่งมอบภายใน 2 วันทำการหลังวันที่ทำธุรกรรม

ธนาคารเน้นการนำเสนอบริการที่ฉับไวทันต่อความเปลี่ยนแปลงของราคาอัตราแลกเปลี่ยนที่อิงราคาในตลาดโลก
เพื่อให้ลูกค้ามั่นใจว่าได้รับอัตราแลกเปลี่ยนที่เหมาะสม ภายใต้ปัจจัยแวดล้อมที่ผันผวน
ซึ่งส่งผลกระทบต่อการเคลื่อนไหวของค่าเงินตลอดเวลา

(2) บริการด้านอัตราแลกเปลี่ยน ภายใต้ระบบอัตราดอกเบี้ยแบบลอยตัว (Managed Float)
ที่ใช้อยู่ในปัจจุบัน อัตราแลกเปลี่ยนจะเคลื่อนไหวขึ้นลงอยู่ตลอดเวลา
โดยได้รับผลกระทบจากปัจจัยต่าง ๆ รอบด้าน เช่น สภาพเศรษฐกิจ การเมือง
รวมถึงปัจจัยด้านเทคนิค ดังนั้น
ผู้นำเข้าและผู้ส่งออกจึงต้องเข้าไปเกี่ยวข้องกับอัตราแลกเปลี่ยนอย่างไม่อาจหลีกเลี่ยงได้
เพื่อเป็นการช่วยบริหารความเสี่ยง
ธนาคารได้เตรียมเจ้าหน้าที่ไว้รองรับและให้การสนับสนุนในเรื่องข้อมูลข่าวสาร
รวมถึงการให้คำแนะนำอย่างใกล้ชิด เพื่อให้สามารถทราบความเคลื่อนไหวที่สำคัญ
รวมทั้งแนวโน้มการเปลี่ยนแปลงในตลาดเงินและตลาดทุนของโลก
พร้อมเสนอบริการซื้อขายเงินตราต่างประเทศ และบริหารความเสี่ยงในรูปแบบต่าง ๆ

11) บริการด้านพันธบัตรรัฐบาล ตั๋วเงินคลัง และพันธบัตรรัฐวิสาหกิจ

ธนาคารมีบริการการลงทุนตราสารหนี้สำหรับนักลงทุนรายย่อยและนักลงทุนสถาบัน
โดยมีเจ้าหน้าที่ที่ได้รับใบอนุญาตจากศูนย์ซื้อขายตราสารหนี้ไทย
คอยให้บริการและให้คำแนะนำแก่นักลงทุนในตราสารต่าง ๆ ดังนี้

- พันธบัตรรัฐบาล (Government Bonds) คือ ตราสารที่กระทรวงการคลังเป็นผู้ออก มีอายุตั้งแต่
1 - 20 ปี จ่ายดอกเบี้ยปีละ 2 ครั้ง และชำระคืนเงินต้นครั้งเดียว ณ วันครบกำหนดไถ่ถอน

- พันธบัตรรัฐวิสาหกิจ (State Owned Enterprise Bond) คือ
ตราสารหนี้ที่ออกโดยรัฐวิสาหกิจ ซึ่งโดยส่วนใหญ่จะได้รับการค้ำประกันจากกระทรวงการคลัง
จ่ายดอกเบี้ยปีละ 2 ครั้ง และชำระคืนเงินต้นครั้งเดียว ณ วันไถ่ถอน
สำหรับผลตอบแทนอัตราดอกเบี้ยของพันธบัตรรัฐวิสาหกิจ จะสูงกว่าพันธบัตรรัฐบาล
เนื่องจากสภาพคล่องของตราสารไม่เท่ากับพันธบัตรรัฐบาล

- พันธบัตรที่ออกโดยองค์กรภาครัฐ (State Agency Bond)  อาทิ
พันธบัตรธนาคารแห่งประเทศไทย

- ตั๋วเงินคลัง (Treasury Bill)  เป็นตราสารที่เสนอขายแบบส่วนลด ระยะเวลาตั้งแต่ 1
เดือน 3 เดือน และ 6 เดือน

- หุ้นกู้เอกชน (Corporate Bond) เป็นตราสารการเงินที่ออกโดยภาคเอกชน เป็นสัญญา
แสดงความเป็นหนี้ระหว่างผู้ให้กู้ (ผู้ลงทุน) และผู้กู้ (ผู้ออกตราสารหนี้) ซึ่งมีการกำหนดเงินต้น
อายุตราสาร วันที่ชำระดอกเบี้ย
และอัตราดอกเบี้ยหรือผลประโยชน์อื่นใดเป็นจำนวนที่แน่นอนเป็นการล่วงหน้า
และในระหว่างที่ยังไม่ครบกำหนดไถ่ถอน
ผู้ให้กู้สามารถซื้อขายโอนเปลี่ยนมือกันได้ โดยทั่วไปจะมีการใช้อันดับเครดิตความน่าเชื่อถือเป็นตัวอ้างอิงความเสี่ยงด้านเครดิต

12) บริการซื้อขายตราสารหนี้ภาคเอกชน

การซื้อขายตราสารหนี้ภาคเอกชนโดยซื้อขายผ่านทั้งตลาดแรกและตลาดรองกับลูกค้าประเภทสถาบันและผู้ลงทุนทั่วไป
โดยมีอัตราผลตอบแทนขึ้นอยู่กับอัตราดอกเบี้ยในตลาดและอันดับความน่าเชื่อถือ (Credit Rating)
ของผู้ออกตราสารแต่ละราย

13) บริการทางการเงินที่มุ่งเน้นการบริหารความมั่งคั่งสำหรับลูกค้าบุคคลรายใหญ่

บริการทางการเงินรูปแบบพิเศษ (Exclusive Banking) ที่มุ่งเน้นการบริหารความมั่งคั่ง
(Wealth Management) สำหรับลูกค้าบุคคลรายใหญ่ที่มีสินทรัพย์ในการลงทุน เช่น
เงินฝากประจำหรือเงินลงทุนอื่นที่ซื้อผ่านธนาคารตั้งแต่ 5 ล้านบาทขึ้นไป
โดยจัดให้มีผู้จัดการลูกค้าสัมพันธ์ที่มีความรู้ในผลิตภัณฑ์
และมีความเชี่ยวชาญด้านบริหารการเงินและการลงทุน
ทำหน้าที่เป็นผู้แนะนำผลิตภัณฑ์ทางการเงินที่หลากหลาย อาทิ เงินฝากประจำ
พันธบัตรรัฐบาลและรัฐวิสาหกิจ หุ้นกู้เอกชน ตั๋วเงินคลัง ตั๋วแลกเงิน กองทุนรวมประเภทต่าง ๆ
ประกันภัย ประกันชีวิต และบัญชีเงินฝากสกุลเงินต่างประเทศ เป็นต้น
เพื่อบรรลุเป้าหมายทางการเงินที่แตกต่างกันไปตามความต้องการของลูกค้า ทั้งนี้ ลูกค้า
Exclusive Banking จะได้รับสิทธิพิเศษหลายประการด้านการธนาคาร เช่น
ได้รับการยกเว้นค่าธรรมเนียมรายปีสำหรับบริการ KRUNGSRI Cash Connect
และได้รับสมุดเช็คฟรี 1 เล่ม ได้รับอัตราแลกเปลี่ยนพิเศษในการซื้อธนบัตรสกุลเงินต่างประเทศ
และได้สิทธิลดหย่อนค่าธรรมเนียมขายเช็คเดินทางและโอนเงินต่างประเทศ
รวมทั้งได้รับสิทธิประโยชน์อื่น ๆ จากบริษัทพันธมิตรของธนาคาร ปัจจุบันธนาคารได้เปิดศูนย์บริการ
Exclusive Banking Center ขึ้นที่สาขาออลซีซั่นเพลส ถนนวิทยุ กรุงเทพฯ และสาขาภูเก็ต
โดยมีแผนที่จะขยาย Exclusive Banking Center และพื้นที่บริการ Exclusive Banking
Zone ทั้งในกรุงเทพฯ และต่างจังหวัดในอนาคต เพื่อให้บริการ “Exclusive Banking”
แก่ลูกค้าบุคคลรายใหญ่ได้อย่างทั่วถึงยิ่งขึ้น

14) บริการอื่น ๆ

- การจัดจำหน่ายหน่วยลงทุน
เป็นบริการเพื่ออำนวยความสะดวกแก่ผู้ลงทุนที่ต้องการผลตอบแทนจากเงินที่มีอยู่มากกว่าที่ได้จากอัตราดอกเบี้ยเงินฝากในปัจจุบัน
โดยธนาคารเปิดให้บริการเป็นตัวแทนในการจัดจำหน่าย หุ้นกู้ พันธบัตร และหลักทรัพย์อื่น ๆ
ให้กับประชาชนโดยทั่วไป

(ง) โอกาสหรือขอบเขตในการประกอบธุรกิจ

ธนาคารสามารถประกอบธุรกิจธนาคารพาณิชย์และธุรกิจที่เกี่ยวเนื่องหรือจำเป็นต่อการประกอบธุรกิจของธนาคารพาณิชย์
ตามที่กำหนดไว้ในพระราชบัญญัติธุรกิจสถาบันการเงิน พ.ศ. 2551 และประกาศที่เกี่ยวข้อง
รวมทั้งประกอบธุรกิจอื่นตามที่ทางการอนุญาต

(2) การตลาดและภาวะการแข่งขัน

(2.1) นโยบายและลักษณะการตลาดของผลิตภัณฑ์และบริการที่สำคัญ

(ก) การรับฝากเงิน

ในปี 2551
ยังคงเป็นปีที่ธนาคารพาณิชย์มีการแข่งขันเพิ่มมากขึ้นในเรื่องการดำเนินกิจกรรมทางการตลาด
เพื่อรักษาฐานลูกค้าและขยายฐานลูกค้า
อันจะช่วยส่งเสริมการเพิ่มรายได้ค่าธรรมเนียมจากการให้บริการเสริมให้มากยิ่งขึ้น ทั้งนี้
การให้บริการบางประเภทไม่ได้จำกัดแค่ในวงการของธุรกิจธนาคารพาณิชย์
แต่ขยายตัวไปสู่ผู้ประกอบการอื่นด้วย
โดยการแข่งขันเน้นทั้งการขยายฐานกลุ่มลูกค้าธุรกิจและลูกค้าบุคคล
พร้อมกันนี้ยังได้ศึกษาข้อมูลลูกค้าเพื่อให้สามารถสร้างความพึงพอใจให้ลูกค้าแบบเฉพาะกลุ่ม
(Segmentation)
กอปรกับได้พัฒนาระบบข้อมูลลูกค้าเพื่อสร้างความประทับใจและพึงพอใจให้ลูกค้าด้วยการพัฒนาระบบเทคโนโลยีอย่างต่อเนื่อง
โดยมุ่งเน้นความทันสมัย ระบบรักษาความปลอดภัย และการให้บริการที่สะดวกรวดเร็ว
ถูกต้องแม่นยำให้สอดคล้องกับชีวิตประจำวันของลูกค้าผู้ทำธุรกรรมทางการเงิน
เพื่อให้มีความสะดวกและปลอดภัยยิ่งขึ้น โดยให้ความสำคัญกับบริการธนาคารทางอิเล็กทรอนิกส์
สร้างจุดเด่นด้วยการขยายผลิตภัณฑ์และบริการ เพิ่มช่องทางการให้บริการอย่างครบวงจร
ขยายขอบเขตขีดความสามารถการให้บริการเพิ่มขึ้น
เพื่อเพิ่มส่วนแบ่งทางการตลาดและลดต้นทุนที่ไม่ก่อให้เกิดรายได้ ทั้งนี้
ธนาคารได้กำหนดกลยุทธ์ให้เหมาะสมกับสภาวะการแข่งขันปัจจุบันไว้ดังนี้

- การแข่งขันด้านราคา :
กำหนดนโยบายด้านอัตราดอกเบี้ยเงินฝากให้สอดคล้องกับอัตราดอกเบี้ยของธนาคารแห่งประเทศไทย

- การแข่งขันด้านผลิตภัณฑ์และบริการ :
เพิ่มผลิตภัณฑ์เงินฝากรูปแบบใหม่โดยเน้นลูกค้าเฉพาะกลุ่มตามช่วงอายุ (Segmentation) ได้แก่
บัญชีเงินฝากกรุงศรี แคช คอนเน็ค สำหรับลูกค้ากลุ่มที่เป็นเจ้าของกิจการหรือนักธุรกิจ
ที่ต้องการความสะดวกในการบริหารเงินในบัญชี บัญชีเงินฝากกรุงศรีทีนพลัส
สำหรับลูกค้ากลุ่มเด็กและผู้เยาว์ บัญชีเงินฝากประจำกรุงศรีเซฟเวอร์พลัส (6 เดือน)
และเงินฝากประจำกรุงศรีปลอดภาษี 24 เดือน สำหรับลูกค้าที่ต้องการดอกเบี้ยเพิ่มสูงขึ้นกว่าปกติ
โดยการฝากเงินสม่ำเสมอเป็นประจำ
ทุกเดือน

(ข) การให้สินเชื่อ

1) นโยบายและลักษณะการตลาดของการให้สินเชื่อ

การให้สินเชื่อ นอกเหนือจากการพิจารณาความเหมาะสมของขนาดและประเภทของวงเงิน
ซึ่งพิจารณาจากวัตถุประสงค์ของการใช้วงเงิน ความต้องการใช้วงเงิน
และความสามารถในการชำระหนี้แล้ว ยังมีการพิจารณาถึงภาวะตลาดและแนวโน้มอุตสาหกรรมด้วย
ซึ่งธนาคารได้มีการกำหนดนโยบายและหลักเกณฑ์ต่าง ๆ เพื่อให้มีการดำเนินการที่เป็นมาตรฐาน
และเพื่อให้การบริหารความเสี่ยงจากการให้สินเชื่อเป็นไปอย่างมีประสิทธิภาพและประสิทธิผลมากที่สุด

2) การบริหารความเสี่ยงด้านสินเชื่อ

รายละเอียดเกี่ยวกับการบริหารความเสี่ยงด้านสินเชื่อ การควบคุมความเสี่ยง
การจัดอับดับความเสี่ยง การติดตามความเสี่ยง และการจัดการกับสินเชื่อด้อยคุณภาพ (NPL)
ได้กล่าวไว้แล้วในหัวข้อ “ปัจจัยความเสี่ยงและการบริหารความเสี่ยง”

(ค) บริการอื่น ๆ

1) บริการด้านการโอนเงินภายในประเทศ

การบริการโอนเงินในประเทศ แบ่งออกเป็นการโอนเงินรายย่อยและรายใหญ่
ซึ่งไม่พบการแข่งขันมากนัก เนื่องจากมีการกำหนดนโยบายทิศทางการชำระเงิน
และมาตรฐานทางเทคโนโลยีที่เหมาะสมโดยธนาคารแห่งประเทศไทย และบริษัท ITMX
(Interbank Transaction Management and Exchange)
การแข่งขันส่วนใหญ่ของบริการโอนเงินจึงอยู่ที่ความเหมาะสมในการเข้าถึงบริการ เช่น
จำนวนสาขา จำนวนเครื่องเอทีเอ็ม
และเนื่องจากปัจจุบันธนาคารพาณิชย์ส่วนใหญ่เน้นการโอนเงินผ่านช่องทางอิเล็กทรอนิกส์มากยิ่งขึ้น
ธนาคารจึงได้พัฒนาบริการต่าง ๆ ผ่านระบบออนไลน์ เช่น การโอนเงินต่างธนาคารผ่านบริการ
KRUNGSRI Online และบริการเงินฝากต่างธนาคารผ่านเครื่องรับฝากเงินอัตโนมัติ
เพื่อเพิ่มช่องทางการให้บริการโอนเงินที่ตรงกับความต้องการของลูกค้า

นอกจากการพัฒนาผลิตภัณฑ์และบริการแล้ว ธนาคารยังได้วางแผนกิจกรรมส่งเสริมการขาย
การโฆษณาประชาสัมพันธ์อย่างต่อเนื่อง เพื่อสร้างการรับรู้และความเข้าใจในบริการ
ซึ่งจะช่วยกระตุ้นการใช้บริการให้แก่กลุ่มลูกค้าเป้าหมาย เช่น
การจัดโครงการส่งเสริมการตลาดเฉพาะพื้นที่
การจัดโครงการส่งเสริมการตลาดเฉพาะกลุ่มพนักงานโรงงาน
กลุ่มพนักงานบริษัทที่ต้องส่งเงินกลับบ้าน และกลุ่มผู้ปกครองที่ต้องโอนเงินให้กับบุตรหลาน เป็นต้น

2) บริการชำระค่าสินค้าและบริการ และบริการหัก/เข้าบัญชีอัตโนมัติ

ปัจจุบันการให้บริการชำระค่าสินค้าและบริการมีการแข่งขันกันอย่างรุนแรงเพิ่มมากขึ้น
โดยลูกค้าสามารถใช้ช่องทางการบริการได้หลายช่องทาง เช่น ผ่านบริการหักบัญชีเงินฝากอัตโนมัติ
ผ่านเคาน์เตอร์สาขาหรือผ่านช่องทางอิเล็กทรอนิกส์ของธนาคาร
รวมทั้งบริการบัตรเครดิตก็มีบริการหักบัญชีเงินฝากอัตโนมัติ
การแข่งขันของบริการรับชำระค่าสินค้าและบริการไม่ได้จำกัดอยู่เฉพาะในวงการของธุรกิจธนาคารพาณิชย์
แต่ได้ขยายตัวไปสู่ผู้ประกอบการที่ไม่ใช่ธนาคารพาณิชย์อีกด้วย เช่น เคาน์เตอร์เซอร์วิส
หรือที่ทำการไปรษณีย์ ซึ่งถือว่าเป็นคู่แข่งที่มีศักยภาพในการแย่งชิงลูกค้าสูงมาก
เนื่องจากความได้เปรียบในด้านความใกล้ชิดชุมชนและการเข้าถึงลูกค้า
ความสะดวกรวดเร็วในการให้บริการ ระยะเวลาการเปิดให้บริการ ค่าธรรมเนียมการให้บริการ
รวมถึงการจัดรายการส่งเสริมการขาย ขณะที่การให้บริการเข้าบัญชีเงินฝากอัตโนมัติ (Auto
Payment Credit)
มีการขยายตัวอย่างต่อเนื่องและมีการแข่งขันที่รุนแรงมากในเรื่องค่าธรรมเนียม
โดยจะมีการตัดราคาของคู่แข่งขันกันอยู่ตลอดเวลา
ธนาคารจึงได้เพิ่มจำนวนผู้รับชำระค่าสินค้าและบริการ (Biller)
การเพิ่มช่องทางการสมัครใช้บริการหักบัญชีเงินฝากอัตโนมัติผ่านช่องทางอิเล็กทรอนิกส์ของธนาคารอีก
3 ช่องทาง คือ KRUNGSRI ATM, KRUNGSRI Online, KRUNGSRI Phone 1572
เพื่อรองรับผู้ใช้บริการได้ครบทุกกลุ่ม

นอกจากนี้ ธนาคารยังได้นำเทคโนโลยีเข้ามาช่วยในการให้บริการเพิ่มขึ้นอย่างสม่ำเสมอ เช่น
การใช้ Barcode แทนการบันทึกข้อมูลลูกค้า การพัฒนาระบบเงินฝากบัญชี Payment
โดยไม่ต้องรักษาเงินขั้นต่ำ การกำหนดให้มีหน่วยงาน Call Center
ที่ตอบคำถามเกี่ยวกับบริการให้กับลูกค้า รวมถึงการ
วางแผนการส่งเสริมการตลาดและการโฆษณาประชาสัมพันธ์
เพื่อสร้างการรับรู้และความเข้าใจในบริการให้แก่กลุ่มเป้าหมายและบุคคลทั่วไป
รวมถึงการจัดรายการส่งเสริมการขายเพื่อกระตุ้นการใช้บริการอย่างต่อเนื่อง

3) บริการธนาคารผ่านช่องทางอิเล็กทรอนิกส์ (KRUNGSRI e-Channel)

กลยุทธ์การแข่งขัน :
ธนาคารพาณิชย์ส่วนใหญ่ยังคงให้ความสำคัญกับการสร้างความพึงพอใจให้กับลูกค้าในรูปแบบต่าง ๆ
โดยเฉพาะการเน้นความสะดวกในด้านสถานที่ เวลาที่ให้บริการ และช่องทางในการติดต่อ
โดยในปีที่ผ่านมาธนาคารพาณิชย์มุ่งเน้นการพัฒนาบริการธนาคารผ่านช่องทางอิเล็กทรอนิกส์
ซึ่งนอกเหนือจากจะเพิ่มความพึงพอใจให้กับลูกค้าแล้ว
ยังเป็นแนวทางในการลดต้นทุนการดำเนินงานของธนาคารพาณิชย์อีกด้วย

การแข่งขันด้านผลิตภัณฑ์และบริการ :
ธนาคารได้พัฒนาการให้บริการผ่านช่องทางอิเล็กทรอนิกส์อย่างต่อเนื่องตลอดปี 2551
โดยเฉพาะอย่างยิ่งช่องทางบริการผ่านเครื่องเอทีเอ็ม(KRUNGSRI ATM) ธนาคารทางอินเทอร์เน็ต
(KRUNGSRI Online) ธนาคารทางโทรศัพท์ (KRUNGSRI Phone 1572)
และธนาคารทางโทรศัพท์มือถือผ่าน SMS (KRUNGSRI SMS Banking)
โดยมุ่งเน้นไปที่การเพิ่มขีดความสามารถของระบบ
ให้ตอบสนองและสอดคล้องกับความต้องการของลูกค้า
รวมถึงการพัฒนาให้ใช้งานได้ง่ายและสะดวกขึ้น
ทั้งยังใช้เป็นช่องทางในการนำเสนอขายผลิตภัณฑ์และบริการอื่น ๆ ของธนาคาร
ในขณะเดียวกันก็ยังคงให้ความสำคัญด้านความปลอดภัยของการทำรายการด้วย
ตัวอย่างการพัฒนาและปรับปรุงบริการผ่านช่องทางอิเล็กทรอนิกส์ในปี 2551 ได้แก่
ธนาคารทางโทรศัพท์มือถือผ่าน SMS (KRUNGSRI SMS Banking)
เป็นบริการที่ให้ความสะดวกสบายในการรับทราบข้อมูลทางการเงินได้ทุกที่ทุกเวลาผ่าน SMS
บนโทรศัพท์มือถือ และเพิ่มระดับความปลอดภัยในการทำธุรกรรมทางการเงินผ่าน KRUNGSRI
Onlineโดยให้มีการยืนยันตัวตนของลูกค้าอีกครั้งหนึ่ง ด้วยรหัสผ่าน OTP (One Time Password)
ซึ่งเป็น Password ประเภท Dynamic Password ที่ใช้ได้เพียงครั้งเดียวเท่านั้น
โดยธนาคารจะทำการส่งรหัสผ่าน OTP ให้กับลูกค้ามายังหมายเลขโทรศัพท์มือถือในรูปแบบ SMS
หรืออีเมล์ที่ได้ลงทะเบียนไว้

นอกจากนั้น KRUNGSRI Online ยังได้เพิ่มบริการใหม่ ๆ เช่น บริการโอนเงินต่างธนาคาร
และบริการซื้อขาย สับเปลี่ยนกองทุนบริษัทหลักทรัพย์จัดการกองทุนรวม อยุธยา จำกัด (AYF)
บริษัทหลักทรัพย์จัดการกองทุน พรีมาเวสท์ จำกัด (PMV) และพัฒนาขั้นตอนการสมัครใช้บริการ
KRUNGSRI Online ด้วยบัตรเอทีเอ็ม หรือบัตรวีซ่าเดบิต ให้มีการ Verify
ข้อมูลลูกค้าเพิ่มมากขึ้น เพื่อตรวจสอบความเป็นเจ้าของ
หากข้อมูลถูกต้องการลงทะเบียนสมัครใช้บริการจะเสร็จสมบูรณ์และสามารถนำ User ID และ
Password มาใช้ Login เข้าสู่ระบบได้ทันที เป็นการเพิ่มความสะดวกให้แก่ลูกค้า

การแข่งขันด้านราคา : ธนาคารได้สร้างแรงจูงใจให้ลูกค้าหันมาใช้ช่องทางอิเล็กทรอนิกส์
โดยการกำหนดราคาให้ต่ำกว่าการใช้บริการผ่านช่องทางสาขา
เพื่อเป็นการลดต้นทุนงานที่ไม่ก่อให้เกิดรายได้ให้กับสาขาของธนาคาร

การแข่งขันด้านการส่งเสริมการขาย : ปี 2551
เป็นปีที่ธนาคารยังคงให้ความสำคัญกับการสร้างการรับรู้ การกระตุ้นให้เกิดการทดลองใช้
และการสร้างความคุ้นเคยต่อการใช้บริการผ่านช่องทางอิเล็กทรอนิกส์แต่ละช่องทาง
ธนาคารจึงได้จัดทำโครงการส่งเสริมการตลาดเพื่อกระตุ้นให้ลูกค้าหันมาใช้บริการทางอิเล็กทรอนิกส์มากขึ้น
อันจะเป็นการเพิ่มค่าธรรมเนียมให้กับธนาคาร ได้แก่ โครงการ KRUNGSRI Yellow Point
ซึ่งเป็นการสะสมคะแนนเพื่อแลกรับของรางวัล โดยลูกค้าสามารถลงทะเบียนเข้าร่วมโครงการได้ที่
KRUNGSRI ATM โดยการทำธุรกรรมการถอนเงิน โอนเงินข้ามเขต โอนเงินต่างธนาคาร
ชำระค่าสินค้าและบริการ และเติมเงินมือถือผ่านเครื่อง KRUNGSRI ATM หรือทำธุรกรรมผ่าน
KRUNGSRI Online หรือใช้จ่ายผ่านบัตรกรุงศรีวีซ่าอิเล็คตรอน หรือบัตรกรุงศรีวีซ่าเดบิต

นอกจากนี้ ยังมีอีกหลากหลายโครงการ เพื่อตอบสนองความต้องการลูกค้าทุกกลุ่มของธนาคาร

4) บริการจำหน่ายผลิตภัณฑ์ประกันชีวิตและประกันภัยวินาศภัย (แบงก์แอสชัวรันส์)

การแข่งขันของธุรกิจแบงก์แอสชัวรันส์ในปี 2551 ค่อนข้างรุนแรง
ซึ่งเป็นผลมาจากการที่ธนาคารพาณิชย์ให้ความสำคัญกับการสร้างรายได้ค่าธรรมเนียม
ซึ่งต่างมุ่งเน้นกลยุทธ์แบงก์แอสชัวรันส์ไปที่การเพิ่มจำนวนแบบประกันและโครงการส่งเสริมการขายเป็นกลยุทธ์หลัก

กลยุทธ์การแข่งขันปี 2551 : ธนาคารได้มีการพัฒนาโดยเน้นกลยุทธ์หลักที่สำคัญ
5 ประการคือ

1) นวัตกรรมทางผลิตภัณฑ์และการให้บริการ

2) การขยายช่องทางการตลาด

3) พัฒนาศักยภาพในการขายด้วยการอบรมและการแข่งขันการขาย

4) สร้างตราสินค้า “กรุงศรีแบงก์แอสชัวรันส์”

5) ปรับปรุงกระบวนการทำงานเพื่อการบริการที่เป็นเลิศ

การแข่งขันด้านผลิตภัณฑ์และบริการ :
ธนาคารได้พัฒนาแบบประกันเพื่อตอบสนองความต้องการของลูกค้าอย่างต่อเนื่องตลอดทั้งปี ดังนี้

1) เฟิร์ส เซฟวิ่งส์ 10/10 และแฮปปี้ เซฟวิ่งส์ 12/6 : เปิดจำหน่ายในเดือนมีนาคม 2551
ซึ่งแบบประกันทั้ง 2 แบบ สามารถนำไปลดหย่อนภาษีได้
ตลอดจนเบี้ยประกันและอัตราผลตอบแทนอยู่ในเกณฑ์ที่สามารถแข่งขันได้

เฟิร์ส เซฟวิ่งส์ 10/10 เหมาะกับผู้ที่เริ่มต้นทำงานที่ต้องการความคุ้มครองและการลงทุน
เนื่องจากเป็นแบบประกันที่เบี้ยประกันไม่สูงมากนัก ส่วนแฮปปี้ เซฟวิ่งส์ 12/6
เหมาะกับผู้ที่ทำงานมาระยะหนึ่งและมีความมั่นคงทางการเงิน
ซึ่งต้องการหรือมองหาผลิตภัณฑ์ที่ให้ผลตอบแทนที่คุ้มค่า

2) กรุงศรี พีเอ แคร์ พลัส : เปิดจำหน่ายในเดือนมีนาคม 2551
ซึ่งเป็นธนาคารแรกที่มีการออกบัตรให้กับลูกค้าโดยอัตโนมัติที่สาขาของธนาคาร
และเป็นแบบประกันที่มีความโดดเด่นในเรื่องของเครือข่ายโรงพยาบาลมากกว่า 200
แห่งทั่วประเทศ ซึ่งลูกค้าไม่ต้องสำรองจ่ายเมื่อเข้ารับการรักษา
ตลอดจนได้รับเงินทดแทนรายเดือนนานต่อเนื่องถึง 36 เดือน

3) กรุงศรี พีเอ พร้อม : เป็นประกันอุบัติเหตุซึ่งเป็นแบบประกันแรกภายใต้แนวคิดประกันสำเร็จรูป
โดยเปิดจำหน่ายครั้งแรกในเดือนธันวาคม 2551 โดยมีลักษณะเด่นคือ ไม่ต้องกรอก
ใบสมัคร ได้รับความคุ้มครองทันที สามารถจับต้องได้เนื่องจากเป็นรูปแบบกล่อง
และคุ้มค่าเมื่อเทียบความคุ้มครองกับค่าเบี้ยประกัน ทั้งนี้
ธนาคารจะได้นำเสนอแบบประกันอื่นภายใต้แนวคิดเดียวกันนี้ออกมาอีกใน
ปี 2552 โดยกลุ่มลูกค้าเป้าหมายคือ กลุ่มลูกค้าที่กำลังมองหาประกันฉบับแรกให้กับตนเอง

5) บริการธนาคารอิเล็กทรอนิกส์ด้านการค้าต่างประเทศ “KRUNGSRI Trade Link”

ธนาคารได้รับอนุญาตจากธนาคารแห่งประเทศไทย ในการให้บริการด้านการค้าต่างประเทศผ่าน
"KRUNGSRI Trade Link" เป็นแห่งแรก
โดยจะบริการด้านการนำเข้าและการส่งออกผ่านอินเทอร์เน็ต
ซึ่งจะช่วยให้ลูกค้าสามารถติดต่อธุรกิจได้ทุกที่ทุกเวลาตลอด 24 ชั่วโมง
ด้วยความมุ่งมั่นในการพัฒนาระบบให้มีคุณภาพ รวดเร็ว แม่นยำ
และถึงพร้อมความปลอดภัยตามมาตรฐานสากล
เพื่อสร้างความเชื่อมั่นในการให้บริการผ่านระบบเครือข่ายอินเทอร์เน็ต
ธนาคารได้กำหนดมาตรการรักษาความปลอดภัยตามมาตรฐานสากล ได้แก่
การลงทุนทั้งทางด้านฮาร์ดแวร์และซอฟท์แวร์
รวมทั้งการเข้ารหัสข้อมูลที่ส่งจากลูกค้าเข้ามายังธนาคาร ด้วยมาตรฐาน SSL128 bit
ซึ่งเป็นระบบความปลอดภัยในระดับสูงสุด นอกจากนี้ ยังได้มอบหมายให้ บริษัท ไอ บี เอ็ม
(ประเทศไทย) จำกัด ซึ่งเป็นผู้เชี่ยวชาญระดับโลก
ทำหน้าที่ตรวจสอบและรับรองความปลอดภัยในระบบทั้งหมดอีกชั้นหนึ่ง
ตามมาตรฐานสากลที่ทั่วโลกยอมรับ

6) บริการด้านปริวรรตและเงินโอนต่างประเทศ

ในปี 2551 ธนาคารพาณิชย์ต่างรุกตลาดการให้บริการปริวรรตเงินตราต่างประเทศ อาทิ
บริการแลกเปลี่ยนเงินตราต่างประเทศ บริการเงินโอนระหว่างประเทศ
และบริการบัญชีเงินฝากเงินตราต่างประเทศ ส่งผลให้ภาวะการแข่งขันในตลาดสูงขึ้น
โดยต่างมุ่งเน้นกลยุทธ์เจาะตลาดลูกค้ารายย่อย (Retail Customers) เป็นหลัก
ธนาคารจึงได้ปรับกลยุทธ์โดยเน้นการให้บริการที่สอดคล้องกับความต้องการของลูกค้าเป้าหมาย เช่น
บริการรับซื้อขายธนบัตรหรือเช็คเดินทางต่างประเทศ ณ สถานที่ประกอบการของลูกค้า
บริการโอนเงินไปต่างประเทศเพื่อการศึกษาแบบเหมาจ่ายรายปี บริการโอนเงินไปต่างประเทศผ่าน
KRUNGSRI Online นอกจากนี้ ธนาคารยังจัดกิจกรรมเดินตลาดเพื่อแนะนำบริการตามพื้นที่ต่าง ๆ
การประชาสัมพันธ์ผ่านคลื่นวิทยุชุมชน
และจัดกิจกรรมส่งเสริมการใช้บริการโอนเงินด่วนระหว่างประเทศผ่านระบบ Western Union
อย่างต่อเนื่องตลอดมา

Western Union
เป็นบริการรับ-ส่งเงินด่วนระหว่างประเทศที่มีมาตรฐานความปลอดภัยซึ่งได้รับความเชื่อถือจากทั่วโลก
ด้วยประสบการณ์มากกว่า 135 ปี และจุดให้บริการมากกว่า320,000 แห่งใน 200
ประเทศและเขตปกครองทั่วโลก

เพื่อให้สอดคล้องกับนโยบายของธนาคารแห่งประเทศไทยที่ผ่อนผันให้บุคคลไทยฝากเงินตราต่างประเทศเข้าบัญชีเงินฝากเงินตราต่างประเทศในกรณีไม่สามารถแสดงภาระผูกพันได้
และผ่อนผันให้บุคคลในประเทศสามารถซื้อ แลกเปลี่ยน
หรือกู้ยืมเงินตราต่างประเทศจากนิติบุคคลรับอนุญาตเพื่อนำฝากเข้าบัญชีเงินฝากเงินตราต่างประเทศได้
ทั้งที่สามารถแสดงภาระผูกพันและไม่สามารถแสดงภาระผูกพัน
โดยกำหนดยอดคงเหลือในแต่ละบัญชีนั้น
ธนาคารจึงได้นำเสนอบริการบัญชีเงินฝากเงินตราต่างประเทศเพิ่มขึ้นอีก
3 ประเภท ให้ลูกค้าเลือกเปิดบัญชีได้ตามความเหมาะสมของเงื่อนไขการรับฝาก ดังนี้

1) บัญชี SFCD (Special Foreign Currency Deposit Account)
ซึ่งมีแหล่งที่มาของเงินนำฝากจากต่างประเทศ โดยยกเว้นการแสดงภาระผูกพัน

2) บัญชี DFCD (Domestic Foreign Currency Deposit Account)
ซึ่งมีแหล่งที่มาของเงินนำฝากจากภายในประเทศ โดยต้องแสดงภาระผูกพัน

3) บัญชี DSFCD (Domestic Special Foreign Currency Deposit Account)
ซึ่งมีแหล่งที่มาของเงินนำฝากจากภายในประเทศ โดยยกเว้นการแสดงภาระผูกพัน

นอกจากนี้ เพื่อเป็นการอำนวยความสะดวกให้กับลูกค้า ธนาคารได้นำเสนอบริการบัตร ATM-FCD
เพื่อให้ลูกค้าสามารถถอนเงินบาทจากบัญชีเงินฝากเงินตราต่างประเทศ
โอนเงินระหว่างบัญชีภายในธนาคาร และสอบถามยอดเงินสกุลต่างประเทศคงเหลือในบัญชีได้ตลอด
24 ชั่วโมงที่เครื่องเอทีเอ็มของธนาคารทั่วประเทศ

7) บริการด้านวาณิชธนกิจ

บริษัทเอกชนหลายแห่งหันมาระดมทุนโดยการออกตราสารหนี้
เนื่องจากคาดการณ์ว่าอัตราดอกเบี้ยในประเทศได้ลดลงใกล้ถึงจุดต่ำสุดแล้ว
ตราสารหนี้ภาคเอกชนที่ออกและเสนอขายส่วนใหญ่เป็นตราสารหนี้แบบจ่ายดอกเบี้ยคงที่
โดยกลุ่มอุตสาหกรรมด้านก่อสร้าง และสถาบันการเงิน
เป็นกลุ่มที่ระดมทุนด้วยการออกตราสารหนี้มากที่สุด
สำหรับภาวะการแข่งขันของธุรกิจด้านที่ปรึกษาทางการเงินและการจัดจำหน่ายตราสารหนี้ยังคงอยู่ในระดับที่สูง
ทั้งนี้ นอกจากธนาคารพาณิชย์ไทยและต่างประเทศแล้ว
บริษัทหลักทรัพย์หลายแห่งก็เริ่มเข้ามาดำเนินธุรกิจในด้านนี้มากขึ้น
ทำให้การแข่งขันด้านการตัดราคาค่าธรรมเนียมมีความรุนแรงมากยิ่งขึ้น

สำหรับในส่วนของการให้บริการเป็นผู้ประสานงานสินเชื่อและตัวแทนหลักประกันนั้น
เป็นการให้บริการต่อเนื่องจากการให้สินเชื่อในลักษณะเงินกู้ร่วม
การขยายตัวของการให้บริการด้านนี้จึงมีไม่มากนัก อย่างไรก็ดี
ธนาคารคาดว่าจะมีโครงการลงทุนเพิ่มมากขึ้นจากนโยบายของรัฐบาล
ซึ่งจะทำให้ธนาคารสามารถขยายธุรกรรมการให้บริการเป็นผู้ประสานงานสินเชื่อและตัวแทนหลักประกันเพิ่มมากขึ้น

8) บริการด้านธุรกิจหลักทรัพย์

หลังจากที่สำนักงานคณะกรรมการกำกับหลักทรัพย์และตลาดหลักทรัพย์ได้เปิดให้ยื่นคำขอรับใบอนุญาตประกอบธุรกิจหลักทรัพย์ประเภทการจัดการกองทุนตั้งแต่ปลายปี
2538 จนถึงปัจจุบัน มีบริษัทจัดการกองทุนในธุรกิจรวมทั้งสิ้น 21 บริษัท
มีผลให้ธุรกิจการจัดการกองทุนขยายตัวเพิ่มขึ้นอย่างรวดเร็ว ณ วันที่ 27 กุมภาพันธ์ 2552
มีจำนวนกองทุนรวมทั้งสิ้น 1,063 กองทุน มีมูลค่าทรัพย์สินสุทธิประมาณ 1,592.71 พันล้านบาท
(ที่มา : สมาคมบริษัทจัดการลงทุน)
และมีแนวโน้มเพิ่มมากขึ้นเนื่องจากมีสถาบันการเงินยื่นขอใบอนุญาตประกอบธุรกิจเพิ่มมากขึ้น
รวมทั้งบริษัทหลักทรัพย์จัดการกองทุนได้มีการออกเสนอขายกองทุนให้กับนักลงทุนหลากหลายประเภท
ให้เลือกลงทุนตามความต้องการของนักลงทุน
รวมทั้งการลงทุนในกองทุนรวมได้สิทธิพิเศษทางด้านภาษีทำให้ธุรกิจการจัดการลงทุนขยายตัวเพิ่มมากขึ้น
และกลายเป็นส่วนสำคัญในการพัฒนาตลาดทุนและตลาดเงินของประเทศไทย
จากการที่ธุรกิจการจัดการกองทุนรวมขยายตัวเพิ่มมากขึ้นส่งผลให้การให้บริการธุรกิจหลักทรัพย์
เกี่ยวกับการรับฝากทรัพย์สินและการเป็นผู้ดูแลผลประโยชน์ของกองทุนรวมได้ขยายตัวเพิ่มขึ้นด้วย

ปัจจุบันธนาคารให้บริการเป็นผู้ดูแลผลประโยชน์ของกองทุนรวม 7 บริษัทจัดการจำนวน 70 กองทุน
มีมูลค่าทรัพย์สินสุทธิประมาณ 246,363.26 ล้านบาท
และเป็นผู้รับฝากทรัพย์สินของกองทุนสำรองเลี้ยงชีพและกองทุนส่วนบุคคลจำนวน 10 บริษัทจัดการ
จำนวน 231 กองทุน มูลค่าทรัพย์สินสุทธิประมาณ 16,956.22 ล้านบาท

9) บริการบริหารเงินสด

สืบเนื่องจากการแข่งขันในตลาดธนาคารพาณิชย์ไทยและธนาคารต่างชาติที่สูงขึ้นอย่างมากในปัจจุบัน
โดยเฉพาะแนวโน้มอัตราดอกเบี้ยในตลาดปรับลดลงอย่างต่อเนื่อง
ทำให้ทุกธนาคารเห็นความสำคัญของรายได้ที่ไม่ใช่รายได้จากดอกเบี้ย
และธนาคารต้องเพิ่มช่องทางและผลิตภัณฑ์ในการสร้างรายได้มากขึ้น

บริการบริหารเงินสด (Cash Management)
เป็นหนึ่งในบริการของธนาคารที่สามารถสร้างรายได้ค่าธรรมเนียมเพิ่มเติมจากรายได้หลักด้านดอกเบี้ยของธนาคารอยู่แล้ว
ด้วยบริการบริหาร
เงินสดที่ครบวงจรทั้งด้านการรับชำระเงิน การชำระเงิน การบริหารสภาพคล่อง
และธนาคารอิเล็กทรอนิกส์ (KRUNGSRI Cash Link)
ประกอบกับการใช้กลยุทธ์มุ่งเน้นให้ลูกค้าสามารถบริหารจัดการด้านการเงินได้อย่างมีประสิทธิภาพลดต้นทุนด้านเวลา
สถานที่ ระยะทาง ลดความผิดพลาดและลดขั้นตอนในการบริหารงาน
เพิ่มความสะดวกสบายให้ลูกค้าสามารถกระทบยอดตรวจสอบบัญชี
และวางแผนกระแสเงินสดได้ตลอดเวลา
ทำให้ธนาคารสามารถตอบสนองความต้องการของลูกค้าได้เป็นอย่างดี

ธนาคารได้มีการพัฒนาผลิตภัณฑ์บริการบริหารเงินสดอย่างต่อเนื่องเพื่อรักษาความเป็นผู้นำในตลาดและสร้างความได้เปรียบในการแข่งขัน
โดยที่ผ่านมาได้มีการพัฒนาในด้านการยกระดับความปลอดภัยในการทำธุรกรรมผ่านอินเทอร์เน็ตและด้านการออกแบบบริการรูปแบบใหม่
ๆ รวมทั้งรายงานต่าง ๆ ให้มีความหลากหลาย
เพื่อตอบสนองความต้องการของลูกค้าแต่ละรูปแบบธุรกิจ หรือแต่ละอุตสาหกรรม ทั้งนี้
จุดแข็งอีกประการหนึ่งของธนาคารคือ
ความสัมพันธ์อันดีระหว่างลูกค้าและเจ้าหน้าที่ธนาคารที่ผูกพันกันมาโดยตลอด

10)
บริการซื้อขายเงินตราต่างประเทศล่วงหน้าและเครื่องมือทางการเงินด้านบริหารความเสี่ยงอัตราแลกเปลี่ยนและอัตราดอกเบี้ย

(1) บริการด้านอัตราแลกเปลี่ยน : ปัจจุบันภาวะการแข่งขันในตลาดมีสูงมาก จนทำให้ Margin
ลดลงจนอยู่ในระดับที่ต่ำมาก ธนาคารจึงมีนโยบายขยายฐานลูกค้าเพื่อชดเชยรายได้ที่ลดลงจาก
Margin ที่ลดลงดังกล่าว อีกทั้งจัดหาผลิตภัณฑ์ใหม่ ๆ เพื่อตอบสนองความต้องการของลูกค้า
และเพิ่มรายได้จากการปริวรรตเงินตราต่างประเทศอีกทางหนึ่ง

(2) บริการด้านอัตราดอกเบี้ย :
ปัจจุบันผู้ประกอบการต้องประสบกับปัญหาความผันผวนของอัตราดอกเบี้ย
ทำให้เกิดความเสี่ยงในการบริหารเงินทุนสำหรับประกอบการ ภาวะการแข่งขันในระบบธนาคาร
เพื่อตอบสนองความต้องการของลูกค้าที่มีค่อนข้างสูง
มีการนำเสนอผลิตภัณฑ์บริหารความเสี่ยงดังกล่าวอย่างแพร่หลาย
ในขณะเดียวกันในช่วงปีที่ผ่านมาอัตราดอกเบี้ยเงินฝากอยู่ในช่วงขาลง
ทำให้นักลงทุนต้องการลู่ทางการลงทุนทางการเงินที่ให้ผลตอบแทนสูงกว่าเงินฝากธนาคาร
ธนาคารจึงมีนโยบายดังนี้

2.1) บริการด้านบริหารความเสี่ยงจากอัตราดอกเบี้ย ธนาคารมีนโยบายที่จะหาผลิตภัณฑ์ใหม่ ๆ
ในการบริหารความเสี่ยงดังกล่าวเพื่อสนองความต้องการและมีความเหมาะสมกับพอร์ตโฟลิโอของลูกค้า
และเป็นการเพิ่มรายได้ของธนาคาร

2.2) บริการด้านตราสารหนี้ ธนาคารมีนโยบายจัดหาตราสารหนี้ที่มีความหลากหลาย
ทั้งในเรื่องระยะเวลาและผลตอบแทน เพื่อตอบสนองความต้องการของนักลงทุนได้อย่างเพียงพอ

กุญแจสำคัญในการบรรลุเป้าหมายตามนโยบายที่วางไว้คือ
การจัดเตรียมและพัฒนาบุคลากรที่มีความรอบรู้สามารถเป็นที่ปรึกษาทางการเงิน
ตลอดจนเข้าใจถึงความต้องการของลูกค้าได้เป็นอย่างดี นอกจากนี้
ยังต้องได้รับความร่วมมือจากหน่วยงานที่เกี่ยวข้อง อาทิ
จากสาขาทั่วประเทศในการเป็นเครือข่ายในการเสนอบริการดังกล่าวข้างต้นแก่ลูกค้าของธนาคาร
ฝ่ายสินเชื่อในการจัดตั้งวงเงินที่เกี่ยวข้อง ฝ่ายการค้าต่างประเทศที่เป็นผู้ให้บริการร่วม เป็นต้น

11) บริการด้านพันธบัตรรัฐบาล ตั๋วเงินคลัง และพันธบัตรรัฐวิสาหกิจ

พันธบัตรรัฐบาล คือ ตราสารหนี้ซึ่งออกโดยรัฐบาล กระทรวงการคลัง ธนาคารแห่งประเทศไทย
หรือหน่วยงานรัฐบาลเพื่อกู้ยืมเงินจากประชาชน
โดยมีข้อผูกพันที่ผู้ออกตราสารจะต้องชำระดอกเบี้ยและเงินต้นแก่ผู้ถือตามกำหนดเวลา
รวมถึงสามารถเปลี่ยนมือผู้ถือได้

ตั๋วเงินคลัง คือ ตราสารหนี้ที่ไม่ได้จ่ายผลตอบแทนเป็นดอกเบี้ย
แต่จะให้ผลตอบแทนในลักษณะของส่วนลด (Discount)
โดยการซื้อขายตั๋วเงินคลังจะมีการซื้อขายกันที่ราคาต่ำกว่าที่ระบุในหน้าตั๋ว
แต่ผู้ลงทุนจะได้รับเงินคืนเต็มจำนวนหน้าตั๋วเมื่อถือตั๋วเงินคลังจนครบกำหนดชำระเงิน

พันธบัตรรัฐบาลและตั๋วเงินคลัง เป็นการลงทุนที่เหมาะสำหรับผู้ที่ต้องการผลตอบแทนที่แน่นอน
และมีความเสี่ยงต่ำ

ภาวะการแข่งขันในตลาดพันธบัตร
ในปัจจุบันนับได้ว่าตลาดพันธบัตรได้พัฒนามาโดยตลอดนับเป็นเวลาเกือบ 10 ปี
ผู้ค้าในตลาดต่างพยายามขยายฐานผู้ลงทุน เพื่อเพิ่ม Margin และ Volume
จากฐานลูกค้าเดิมที่มีอยู่

จุดเด่นของพันธบัตรรัฐบาลและตั๋วเงินคลัง คือ มีความเสี่ยงต่ำ
เนื่องจากรัฐบาลหรือหน่วยงานรัฐบาลเป็นผู้ออกตั๋ว และค้ำประกันการจ่ายเงิน
ซึ่งได้รับผลตอบแทนที่แน่นอนและสม่ำเสมอ มีสภาพสภาพคล่องสูง มีตลาดรองตราสารหนี้รองรับ
สามารถนำไปขายคืนเพื่อรับเงินคืนก่อนครบกำหนดได้ นอกจากนี้ ยังใช้เป็นหลักทรัพย์ค้ำประกันได้
เช่น ค้ำประกันสินเชื่อ ค้ำประกันการใช้กระแสไฟฟ้า เป็นต้น

(2.2) ภาวะการแข่งขัน

(ก) ภาพรวมธุรกิจธนาคารพาณิชย์ปี 2551

ปี 2551 เป็นปีที่ธนาคารพาณิชย์ของไทยเผชิญกับความผันผวนค่อนข้างมาก
เนื่องจากภาพรวมเศรษฐกิจและปัจจัยแวดล้อมทางธุรกิจมีการเปลี่ยนแปลงอย่างพลิกผัน
โดยวิกฤตการเงินโลกที่มีบ่อเกิดจากภาคอสังหาริมทรัพย์และภาคการเงินของประเทศสหรัฐอเมริกา
ทำให้ระบบสถาบันการเงินของประเทศเศรษฐกิจหลัก ๆ
เผชิญปัญหาจากการที่สินทรัพย์จำนวนมากกลายเป็นสินทรัพย์ด้อยคุณภาพ
และเกิดเป็นวิกฤตสินเชื่อที่ทำให้สถาบันการเงินสำคัญหลายแห่งทั่วโลกต้องปิดหรือควบรวมกิจการเพื่อความอยู่รอด
วิกฤตการเงินโลกแผ่ลามไปสู่ภาคเศรษฐกิจจริง
ส่งผลให้เศรษฐกิจของหลายประเทศทั่วโลกประสบกับภาวะถดถอยถึง
ซบเซาในช่วงครึ่งหลังของปี รวมถึงประเทศไทยซึ่งก็ไม่สามารถหลีกเลี่ยงผลกระทบนี้ได้
เนื่องจากมีระบบเศรษฐกิจและการเงินเชื่อมโยงกับประเทศมหาอำนาจต่าง ๆ

อย่างไรก็ตาม ระบบธนาคารพาณิชย์ของไทย ที่ได้ผ่านวิกฤตการณ์ทางการเงินในช่วงปี 2540
และได้มีการดำเนินการด้านต่าง ๆ จนมีฐานะที่เข้มแข็งขึ้นมาก ไม่ได้รับผลกระทบทางตรงมากนัก
มีเพียงการลงทุนในตราสารอนุพันธ์ ซึ่งเป็นต้นเหตุหนึ่งของวิกฤตในครั้งนี้ในปริมาณที่ไม่มาก
แต่ผลกระทบทางอ้อมที่อาจได้รับจากความผันผวนของตลาดเงิน ตลาดทุน ตลาดอัตราแลกเปลี่ยน
ตลอดจนภาคเศรษฐกิจและธุรกิจต่าง ๆ
โดยเฉพาะผลกระทบผ่านภาคส่งออกซึ่งเคยเป็นตัวขับเคลื่อนเศรษฐกิจหลักของไทยมานานหลายปี
ยังเป็นประเด็นที่ต้องระวัง เพราะส่งผลต่อความต้องการสินเชื่อและคุณภาพของสินเชื่อได้ ดังนั้น
ระบบธนาคารพาณิชย์จึงมีความจำเป็นต้องปรับเปลี่ยนกลยุทธ์การดำเนินธุรกิจให้เหมาะสมกับสภาพแวดล้อมทางเศรษฐกิจและการเงินที่เปลี่ยนแปลง
รวมถึงการให้ความสำคัญด้านการบริหารจัดการความเสี่ยงโดยเฉพาะด้านการขยายสินเชื่อ
การระดมเงินฝาก
และการพัฒนาผลิตภัณฑ์การให้บริการเพื่อรักษาสภาวะทางธุรกิจให้ดำเนินต่อไปด้วยความมั่นคง
ควบคู่กับการบริหารจัดการธุรกิจให้เป็นไปตามเกณฑ์การกำกับและดูแลสถาบันการเงินของทางการ
โดยเฉพาะการประกาศใช้พระราชบัญญัติธุรกิจสถาบันการเงิน พ.ศ. 2551
พระราชบัญญัติสถาบันคุ้มครองเงินฝาก พ.ศ. 2551
และหลักเกณฑ์การดำรงเงินกองทุนตามมาตรฐานของธนาคารเพื่อการชำระหนี้ระหว่างประเทศ
ฉบับที่ 2 (Basel II)

 เงินฝากธนาคารพาณิชย์ ณ สิ้นปี 2551 มีจำนวน 7.0 ล้านล้านบาท เพิ่มขึ้น 5.6
แสนล้านบาทจากปี 2550 หรือคิดเป็นอัตราการเพิ่มขึ้นร้อยละ 8.6 เทียบกับที่เพิ่มขึ้นเพียงร้อยละ
0.02 ในปี 2550 โดย
เงินฝากในช่วง 10 เดือนแรกของปีหดตัวร้อยละ 0.2 จากช่วงเดียวกันของปีก่อน
เนื่องจากธนาคารพาณิชย์หลายแห่งหันไประดมเงินทุนด้วยการออกผลิตภัณฑ์ตั๋วแลกเงิน (B/E)
และหุ้นกู้ต่าง ๆ ซึ่งเป็นทางเลือกใหม่ที่ให้ผลตอบแทนสูงแก่ลูกค้า
เพื่อรักษากลุ่มลูกค้าในภาวะที่อัตราดอกเบี้ยในตลาดเงินทรงตัวอยู่ในระดับที่ไม่สูงมากนัก
โดยเมื่อรวมเงินฝาก ตั๋ว B/E และหุ้นกู้ จะเติบโตร้อยละ 4.2 จากช่วงเดียวกันของปีก่อน
ในขณะที่การประกาศใช้พระราชบัญญัติสถาบันคุ้มครองเงินฝาก พ.ศ. 2551 ในเดือนสิงหาคม 2551
ทำให้ผู้ฝากเงินมีการกระจายเงินลงทุนในรูปแบบอื่นมากขึ้นเพื่อกระจายความเสี่ยง อาทิ กองทุนรวม
พันธบัตรรัฐบาล และการประกันชีวิต

นอกจากนี้
การเติบโตของเงินฝากยังได้รับผลกระทบทางอ้อมจากวิกฤตการเงินโลกที่ทวีความรุนแรงและปัญหาการเมืองในประเทศ
ส่งผลให้นักลงทุนต่างประเทศชะลอและลดการลงทุนในประเทศไทย
โดยเฉพาะในตลาดหลักทรัพย์แห่งประเทศไทย ซึ่งมูลค่าตลาด ณ สิ้นปี 2551
ปรับลดลงประมาณร้อยละ 50 จากช่วงต้นปี
จึงเป็นปัจจัยลดทอนความมั่งคั่งของภาคธุรกิจและครัวเรือนลงในระดับหนึ่ง
ประกอบกับเงินเฟ้อปรับสูงขึ้นในอัตราเร่งในช่วง 7 เดือนแรกของปี
ทำให้ภาคครัวเรือนมีค่าใช้จ่ายสูงขึ้นและมีเงินออมเหลือน้อยลง อย่างไรก็ตาม
การปรับขึ้นอัตราดอกเบี้ยของระบบธนาคารพาณิชย์ในช่วงกลางปี
และการออกผลิตภัณฑ์เงินฝากพิเศษสำหรับลูกค้าเฉพาะกลุ่มเป็นระยะ ๆ
รวมถึงความเชื่อมั่นที่เพิ่มขึ้นเมื่อทางการขยายเวลาค้ำประกันเงินฝากของระบบสถาบันการเงินเต็มจำนวนออกไปอีก
3 ปี ตลอดจนการที่นักลงทุนไทยบางส่วนลดการลงทุนในต่างประเทศและนำกลับมาฝากในประเทศ
นับเป็นปัจจัยหนุนให้เงินฝากเติบโตเร่งขึ้นในช่วงปลายปี ส่งผลให้เงินฝากเมื่อรวมกับตั๋ว B/E
และหุ้นกู้เมื่อสิ้นปี 2551 เติบโตที่ร้อยละ 10.4 จากปี 2550

สำหรับอัตราดอกเบี้ยเงินฝากและเงินกู้ของระบบธนาคารพาณิชย์มีการเคลื่อนไหวในทิศทางเดียวกันกับอัตราดอกเบี้ยนโยบายของทางการซึ่งปรับเปลี่ยนตามทิศทางอัตราเงินเฟ้อ
โดยอัตราดอกเบี้ยเงินฝากประจำประเภท 1 ปี และอัตราดอกเบี้ยเงินกู้สำหรับลูกค้าชั้นดี (MLR)
ของธนาคารพาณิชย์ขนาดใหญ่ ณ
สิ้นปี 2551 อยู่ที่ระดับร้อยละ 1.75 - 2.0 และ 6.75 - 7.0 เทียบกับร้อยละ 2.25 - 2.375
และ 6.875 - 7.125 ในปี 2550 ตามลำดับ
ในขณะที่อัตราดอกเบี้ยเงินฝากออมทรัพย์ยังคงเดิมที่ร้อยละ 0.75

 สินเชื่อธนาคารพาณิชย์ ณ สิ้นปี 2551 มีจำนวน 6.7 ล้านล้านบาท เพิ่มขึ้น 6.9
แสนล้านบาทจากสิ้นปี 2550 หรือคิดเป็นอัตราการเพิ่มขึ้นร้อยละ 11.4
สูงขึ้นเมื่อเทียบกับที่เพิ่มขึ้นร้อยละ 4.7 ในปี 2550 โดยสินเชื่อขยายตัวในอัตราเร่งตั้งแต่ช่วงต้นปี
อันเป็นผลจากความเชื่อมั่นของนักธุรกิจและผู้บริโภคที่ปรับตัวดีขึ้นภายหลังการจัดตั้งรัฐบาลที่มาจากการเลือกตั้ง
กอปรกับอัตราเงินเฟ้อที่ปรับตัวสูงขึ้นมากเนื่องจากราคาสินค้าโภคภัณฑ์ในตลาดโลกที่เพิ่มสูงขึ้นในช่วง
7
เดือนแรกของปีเป็นปัจจัยหนุนให้ความต้องการสินเชื่อจากภาคธุรกิจโดยเฉพาะที่เกี่ยวเนื่องกับภาคส่งออกเติบโตอย่างต่อเนื่อง
โดยสินเชื่อภาคธุรกิจ (สัดส่วนร้อยละ 75.3 ของสินเชื่อรวม) ขยายตัวในอัตราร้อยละ 10.5
เพิ่มขึ้นจากที่ขยายตัวร้อยละ 1.5 ณ สิ้นปี 2550
และส่วนใหญ่เป็นสินเชื่อเพื่อใช้เป็นเงินทุนหมุนเวียนตามต้นทุนวัตถุดิบและค่าขนส่งที่สูงขึ้น

อย่างไรก็ตาม ความตึงเครียดทางการเมืองที่ทวีความรุนแรงขึ้น
ประกอบกับภาวะเศรษฐกิจไทยที่ได้รับผลกระทบจากเศรษฐกิจโลกผ่านการส่งออกที่หดตัวเป็นครั้งแรกในรอบ
5 ปีในช่วงไตรมาสที่ 4
ทำให้ความต้องการสินเชื่อจากภาคธุรกิจและครัวเรือนในช่วงเดียวกันชะลอตัวลง
ในขณะเดียวกันความเชื่อมั่นผู้บริโภคที่ปรับลดลงอย่างต่อเนื่อง
ทำให้ผู้บริโภคเพิ่มความระมัดระวังในการก่อหนี้ โดยสินเชื่ออุปโภคบริโภค (สัดส่วนร้อยละ 24.7
ของสินเชื่อรวม) ในปี 2551 ขยายตัวในอัตราชะลอตัวลงที่ร้อยละ 14 จากร้อยละ 16.2 ในปี
2550 โดยส่วนใหญ่เป็นการขยายตัวของสินเชื่อเพื่อที่อยู่อาศัย
และการซื้อและเช่าซื้อรถยนต์และรถจักรยานยนต์

 สินเชื่อด้อยคุณภาพก่อนหักเงินสำรองค่าเผื่อหนี้สงสัยจะสูญ (Gross NPLs)
ซึ่งหมายความรวมถึงยอดคงค้างของเงินให้สินเชื่อจัดชั้นต่ำกว่ามาตรฐาน สงสัย สงสัยจะสูญ และสูญ
ณ สิ้นปี 2551 มีจำนวน 4.0 แสนล้านบาท หรือคิดเป็นร้อยละ 5.3
ของสินเชื่อรวมของธนาคารพาณิชย์ ลดลง 5.6 หมื่นล้านบาท จากสิ้นปี 2550 ซึ่งมีสัดส่วน Gross
NPLs อยู่ที่ร้อยละ 7.3 ของสินเชื่อรวม สำหรับสินเชื่อด้อยคุณภาพหลังหัก
ค่าเผื่อหนี้สงสัยจะสูญ (Net NPLs) มีจำนวนทั้งสิ้น 2.2 แสนล้านบาท หรือคิดเป็นร้อยละ 2.9
ของสินเชื่อรวม ลดลง 2.0 หมื่นล้านบาทจากสิ้นปี 2550 ซึ่งมีสัดส่วน Net NPLs อยู่ที่ร้อยละ 3.9
ของสินเชื่อรวม การลดลงของ NPLs
ส่วนใหญ่เป็นผลจากธนาคารพาณิชย์เพิ่มความระมัดระวังในการดูแลคุณภาพสินเชื่อ
การปรับโครงสร้างหนี้ และการขาย NPLs ให้กับบุคคลอื่น ส่งผลให้สัดส่วน NPLs
ต่อสินเชื่อรวมปรับลดลงในเกือบทุกภาคธุรกิจ ในขณะที่ NPLs
ของสินเชื่ออุปโภคบริโภคลดลงมาอยู่ที่ร้อยละ 3.4 จากร้อยละ 4.1 ของปีก่อน

 กำไร (ขาดทุน) สุทธิ ปี 2551 ระบบธนาคารพาณิชย์มีกำไรสุทธิจากการดำเนินงานจำนวน 9.9
หมื่นล้านบาท เพิ่มขึ้นจากจำนวน 2.4 หมื่นล้านบาทในปี 2550
การที่กำไรสุทธิปรับตัวสูงขึ้นมากเมื่อเทียบกับปีก่อน
เป็นผลจากสินเชื่อของระบบธนาคารพาณิชย์เติบโตในอัตราสูง
และการให้ความสำคัญด้านคุณภาพสินทรัพย์อย่างใกล้ชิด ทำให้ NPLs
และระดับการตั้งสำรองค่าเผื่อหนี้สงสัยจะสูญโดยรวมปรับตัวลดลง
ประกอบกับในปีก่อนธนาคารพาณิชย์ต้องตั้งสำรองค่าเผื่อหนี้สงสัยจะสูญเพื่อรองรับความเสี่ยงจากการด้อยค่าของสินทรัพย์ตามเกณฑ์มาตรฐานการบัญชีระหว่างประเทศฉบับที่
39 (IAS 39) ในปี 2550 เป็นจำนวนถึง 1.04 แสนล้านบาท อย่างไรก็ดี
หากพิจาณาผลการดำเนินงานในปี 2550 รายไตรมาส
พบว่ากำไรสุทธิของระบบธนาคารพาณิชย์มีอัตราการเติบโตชะลอตัวลงจากระดับ 3.0
หมื่นล้านบาทในไตรมาสแรกมาอยู่ที่ระดับ 1.8 หมื่นล้านบาทในไตรมาสสุดท้ายของปี
อันเป็นผลจากบรรยากาศเศรษฐกิจโลกและการเมืองในประเทศไม่เอื้ออำนวยต่อการลงทุนและการบริโภค
นอกจากนี้ ธนาคารพาณิชย์หลายแห่งมีผลขาดทุนในเงินลงทุนในต่างประเทศ
และยังมีการแข่งขันเพื่อรักษาฐานลูกค้าทั้งกลุ่มลูกค้าเงินฝากและสินเชื่อ
ส่งผลให้ต้นทุนดำเนินการของธนาคารพาณิชย์ปรับตัวสูงขึ้น อย่างไรก็ดี ผลกำไรปี 2551
ที่เพิ่มขึ้นมีส่วนทำให้เงินกองทุนต่อสินทรัพย์เสี่ยงของระบบธนาคารพาณิชย์ ณ สิ้นไตรมาสที่ 3
ซึ่งคำนวณตามเกณฑ์ Basel I เพิ่มขึ้นเป็นร้อยละ 15.7 จากร้อยละ 14.9 ณ สิ้นปี 2550
ก่อนปรับลดลงมาอยู่ที่ระดับร้อยละ 14.2 ณ สิ้นปี 2551
เมื่อธนาคารพาณิชย์เข้าสู่เกณฑ์การดำรงเงินกองทุนตาม Basel II
โดยเงินกองทุนที่อยู่ในระดับสูงกว่าร้อยละ 8.5 ซึ่งเป็นเกณฑ์ขั้นต่ำที่ทางการกำหนด
จะเป็นปัจจัยช่วยสนับสนุนการขยายธุรกิจในระยะต่อไป

 การดำเนินการตามเกณฑ์ใหม่ ในปี 2551
ทางการได้ประกาศใช้กฎหมายที่มีผลกระทบต่อทิศทางการดำเนินธุรกรรมของสถาบันการเงินไทย 4
ฉบับ ได้แก่ พระราชบัญญัติธุรกิจสถาบันการเงิน พ.ศ. 2551 (Financial Institution
Business Act B.E. 2008) หลักเกณฑ์การกำกับดูแลกิจการสถาบันการเงินแบบรวมกลุ่ม
(Consolidated Supervision) พระราชบัญญัติสถาบันคุ้มครองเงินฝาก พ.ศ. 2551
(Deposit Protection Agency Act B.E. 2008)
และหลักเกณฑ์การกำกับดูแลเงินกองทุนตามมาตรฐานของธนาคารเพื่อการชำระหนี้ระหว่างประเทศ
ฉบับที่ 2 (Basel II) ซึ่งล้วนเป็นกฎเกณฑ์ที่เสริมสร้างให้ระบบธนาคารพาณิชย์มีความมั่นคง
เข้มแข็ง และมีฐานะเงินกองทุนอยู่ในระดับแข็งแกร่ง
ตลอดจนเป็นการพัฒนาระบบบริหารความเสี่ยงที่เป็นไปตามมาตรฐานสากล นอกจากนี้
ยังเปิดโอกาสทางธุรกิจทำให้ธนาคารพาณิชย์มีช่องทางในการดำเนินธุรกรรมทางการเงินที่มีความหลากหลายครอบคลุมความต้องการบริการทางการเงินทุกกลุ่มลูกค้าได้มากขึ้น

(ข) ศักยภาพด้านการแข่งขัน

(1) ภาพรวมธุรกิจของธนาคารปี 2551

ปี 2551 เป็นปีที่ธนาคารมีความคืบหน้าตามแผนงานที่วางไว้
ทั้งในด้านการขยายธุรกิจตามปกติจากฐานเดิมที่มีอยู่ (Organic Growth)
และการเติบโตด้วยการขยายธุรกิจจากภายนอก (Inorganic Growth)
หรือจากการเข้าซื้อกิจการ
พร้อมทั้งมีความคืบหน้าในด้านคุณภาพสินทรัพย์ที่ปรับปรุงดีขึ้นจากความสำเร็จในการขายสินเชื่อด้อยคุณภาพ
(NPL) โดยสรุปได้ดังนี้

 การเข้าซื้อกิจการ สืบเนื่องจากที่ธนาคารได้รับอนุมัติจากที่ประชุมวิสามัญ
ผู้ถือหุ้น เมื่อวันที่ 26 กันยายน 2550 และธนาคารแห่งประเทศไทย เมื่อเดือนธันวาคม 2550
ธนาคารได้เข้าซื้อบริษัท จีอี แคปปิตอล ออโต้ ลีส จำกัด (มหาชน) (GECAL)
เสร็จสมบูรณ์พร้อมโอนกิจการ GECAL มายังธนาคารในวันที่ 14 กุมภาพันธ์ 2551
คิดเป็นมูลค่าการลงทุนจำนวน 16,180 ล้านบาท ทั้งนี้ GECAL
เป็นหนึ่งในผู้ให้บริการสินเชื่อรถยนต์รายใหญ่ในประเทศไทย ณ วันโอนกิจการมีสินทรัพย์รวมจำนวน
78,010 ล้านบาท และเงินให้สินเชื่อสุทธิรวมจำนวน 75,283 ล้านบาท การเข้าซื้อกิจการ GECAL
ถือเป็นการผนึกความแข็งแกร่งของทั้งสองบริษัทเข้าด้วยกัน
เพื่อให้ลูกค้าเข้าถึงบริการสินเชื่อรถยนต์แบบครบวงจรได้สะดวกยิ่งขึ้น
ซึ่งการเข้าซื้อครั้งนี้ส่งผลให้พอร์ตสินเชื่อของธนาคารเติบโตขึ้นประมาณร้อยละ 17 ณ วันโอนกิจการ

 การขายสินเชื่อด้อยคุณภาพ ในปี 2551 ธนาคารได้ทำสัญญาขายสินเชื่อด้อยคุณภาพ (NPL)
ให้กับบุคคลภายนอก 2 สัญญา โดยมีราคาตามบัญชี ณ วันโอนรวมเท่ากับ 15,012 ล้านบาท
และขายในราคาตามบัญชีสุทธิเท่ากับ 5,610 ล้านบาท

ความคืบหน้าดังกล่าวส่งผลให้ขนาดของธนาคารขยายตัวเพิ่มขึ้นอย่างมีนัยสำคัญ
ในขณะที่คุณภาพสินทรัพย์ปรับปรุงดีขึ้น และ ณ สิ้นปี 2551
ธนาคารมีโครงสร้างสินเชื่อที่สะท้อนการกระจายความเสี่ยงที่ดี ประกอบด้วย
สินเชื่อธุรกิจขนาดใหญ่ร้อยละ 32 สินเชื่อธุรกิจขนาดกลางและขนาดย่อมร้อยละ 36
และสินเชื่อเพื่อลูกค้ารายย่อยหรือลูกค้าบุคคลร้อยละ 32 ซึ่งเพิ่มขึ้นอย่างมีนัยสำคัญจากระดับร้อยละ
22 ของสินเชื่อรวมในปี 2550
ส่งผลให้ธนาคารก้าวขึ้นเป็นหนึ่งในผู้นำตลาดการเงินเพื่อรายย่อยในระบบธนาคารพาณิชย์ไทย
โดยในส่วนของเครือข่ายการให้บริการ ธนาคารมีสาขาในประเทศรวม 579 สาขา
สาขาต่างประเทศ 3 สาขา คือ สาขาฮ่องกง สาขาเวียงจันทน์ และสาขาหมู่เกาะเคย์แมน

(2) การจัดการธุรกิจและโครงสร้างรายได้ และการดำเนินงานเพื่อสนับสนุนธุรกิจของธนาคาร

ในรอบปี 2551 การดำเนินธุรกิจโดยทั่วไป ต้องเผชิญอุปสรรคและความท้าทายนานัปการ อาทิ
เหตุการณ์ความไม่สงบทางการเมือง ความผันผวนของราคาน้ำมัน ราคาสินค้าเกษตร อัตราเงินเฟ้อ
และผลกระทบจากวิกฤตการณ์ทางการเงิน ซึ่งปะทุในสหรัฐอเมริกาและลามไปยังประเทศต่าง ๆ
ทั่วโลก ในฐานะหนึ่งในสถาบันการเงินชั้นนำของประเทศ
และเพื่อเสริมสร้างศักยภาพการให้บริการและการแข่งขัน
ธนาคารตระหนักถึงการจัดโครงสร้างการดำเนินธุรกิจที่เหมาะสมภายใต้หลักการยึดลูกค้าเป็นศูนย์กลาง
(Customer Centricity) และการมีการบริหารความเสี่ยงที่เข้มแข็ง
และการกำกับดูแลกิจการที่ดี
เพื่อให้ธนาคารสามารถให้บริการทางการเงินแก่ลูกค้าทุกกลุ่มได้อย่างมีประสิทธิภาพ
โดยมีการจัดการดังรายละเอียดที่ได้กล่าวไว้ในหัวข้อ “การวิจัยและพัฒนา”

(ค) แนวโน้มธุรกิจธนาคารพาณิชย์ในปี 2552

การดำเนินธุรกิจธนาคารพาณิชย์ในปี 2552
ยังคงมีความเชื่อมโยงกับระบบการเงินโลกที่ผันผวนและภาวะเศรษฐกิจทั้งในและต่างประเทศซึ่งไม่เอื้ออำนวยต่อการเติบโตของธุรกิจ
โดยเศรษฐกิจของประเทศสำคัญหลายแห่งได้ก้าวเข้าสู่ภาวะถดถอยและฉุดรั้งให้เศรษฐกิจไทยเข้าสู่ภาวะชะลอตัวทั้งภาคการผลิต
การบริโภค การลงทุน การส่งออกและการท่องเที่ยว
ส่งผลให้อัตราการว่างงานมีแนวโน้มสูงขึ้นจึงเป็นปัจจัยที่อาจกระทบต่อการดำเนินธุรกิจของธนาคารพาณิชย์ทั้งทางตรงและทางอ้อม
ธนาคารพาณิชย์จึงต้องมุ่งเน้นการบริหารจัดการความเสี่ยงโดยเฉพาะด้านสินเชื่อและสภาพคล่องให้เหมาะสมและสอดคล้องกับสภาวะตลาดโดยรวม
ท่ามกลางการแข่งขันระหว่างธุรกิจที่จะเข้มข้นขึ้นในทุกผลิตภัณฑ์
ในขณะที่ต้องปฏิบัติตามกฎเกณฑ์ใหม่ของทางการ แม้ว่าในช่วงทศวรรษที่ผ่านมา
ธนาคารพาณิชย์โดยรวมได้มีการปรับตัวกันอย่างต่อเนื่องเพื่อป้องกันความเสี่ยงที่อาจจะเกิดขึ้นแล้วก็ตาม
ทั้งนี้ หากทางการเร่งดำเนินนโยบายกระตุ้นเศรษฐกิจให้เกิดผลในทางปฏิบัติโดยเร็ว
ควบคู่กับการใช้นโยบายการเงินผ่อนคลาย
อาจเป็นปัจจัยเกื้อหนุนให้ความต้องการใช้จ่ายเพื่อการอุปโภคบริโภคและภาคธุรกิจฟื้นตัวได้
ซึ่งจะส่งผลต่อเนื่องให้ความต้องการใช้บริการทางการเงินจากธนาคารพาณิชย์ปรับตัวดีขึ้น

 เงินฝาก มีแนวโน้มขยายตัวในระดับใกล้เคียงกับปี 2551 โดยการเติบโตของ
เงินฝากได้รับปัจจัยลบจากภาวะเศรษฐกิจชะลอตัว
ทำให้รายได้และการออมของผู้ฝากเงินปรับตัวลดลง
ในขณะที่ภาครัฐยังมีโครงการออกพันธบัตรจำนวนมากเพื่อชดเชยการขาดดุลงบประมาณและโครงการลงทุนด้านต่าง
ๆ ซึ่งจะดูดซับเงินฝากออกไปจากระบบธนาคารพาณิชย์บางส่วน อย่างไรก็ตาม
เนื่องจากธนาคารพาณิชย์จำเป็นต้องรักษาฐานลูกค้าและรักษาสมดุลของฐานะสภาพคล่อง
เพื่อรองรับความต้องการใช้เงินทุนที่จะมีมากขึ้นหากเศรษฐกิจเริ่มฟื้นตัวในระยะต่อไป
ทำให้ธนาคารพาณิชย์มีแนวโน้มออกผลิตภัณฑ์เงินฝากรูปแบบพิเศษและออกผลิตภัณฑ์ ตั๋วแลกเงิน
(B/E) และผลิตภัณฑ์ประเภทหุ้นกู้ที่ให้ผลตอบแทนสูงเพื่อระดมเงินทุน พร้อมกับจัดโครงสร้างแหล่ง
ที่มาของเงินทุนให้เหมาะสมเป็นระยะ นอกจากนี้
การขยายเวลาการคุ้มครองเงินฝากเต็มจำนวนตามพระราชบัญญัติสถาบันคุ้มครองเงินฝาก พ.ศ.
2551 จนถึงเดือนสิงหาคม 2554
ทำให้การฝากเงินกับธนาคารพาณิชย์มีความมั่นคงและมีความปลอดภัยในระดับสูง
เมื่อเทียบกับการลงทุนในรูปแบบอื่น ๆ
ที่มีความเสี่ยงค่อนข้างมากในภาวะที่เกิดวิกฤตเศรษฐกิจเกือบทั่วโลก นับเป็นปัจจัยหนุนให้เงินฝากปี
2552 เติบโตได้

 สินเชื่อ มีแนวโน้มขยายตัวในอัตราชะลอลงเมื่อเทียบกับปี 2551 เนื่องจากเศรษฐกิจ ปี 2552
มีแนวโน้มชะลอตัวต่อเนื่อง
ทำให้แนวโน้มความต้องการสินเชื่อจากภาคธุรกิจและครัวเรือนลดลงตามภาวะเศรษฐกิจ
ประกอบกับอัตราเงินเฟ้อที่ปรับลดลงทำให้ความต้องการสินเชื่อเพื่อใช้เป็นเงินทุนหมุนเวียนลดลงด้วย
ในขณะที่ธนาคารพาณิชย์จะเพิ่มความระมัดระวังในการขยายสินเชื่อซึ่งเป็นไปตามหลักมาตรฐาน
และมีการติดตามกลุ่มลูกค้าอย่างใกล้ชิดเพื่อลดปัญหาด้านคุณภาพสินทรัพย์
เนื่องจากผู้ประกอบการจะได้รับผลกระทบทางเศรษฐกิจที่แตกต่างกันตามลักษณะธุรกิจ
ทำให้ความสามารถในการชำระหนี้อาจลดลงสำหรับสินเชื่อบางกลุ่ม ทั้งนี้ ความเสี่ยงที่ลูกหนี้ NPL
อาจปรับสูงขึ้นจะเพิ่มภาระด้านการกันสำรองค่าเผื่อหนี้สูญของระบบธนาคารพาณิชย์
และเป็นข้อจำกัดต่อการขยายสินเชื่อและอัตราผลตอบแทนโดยรวม อย่างไรก็ตาม
หากทางการเร่งดำเนินนโยบายการคลังเพื่อกระตุ้นเศรษฐกิจ
ซึ่งรวมถึงมาตรการลดหย่อนและยกเว้นภาษีในการปรับโครงสร้างหนี้ จะทำให้ NPL
โดยรวมยังอยู่ในระดับที่สามารถบริหารจัดการได้
ซึ่งจะช่วยเพิ่มศักยภาพด้านการขยายสินเชื่อและเพิ่มขีดความสามารถในการทำกำไรแก่ระบบธนาคารพาณิชย์ในระดับหนึ่ง

 การดำเนินการตามเกณฑ์ใหม่ ทางการได้กำหนดให้มีการใช้แผนพัฒนาระบบสถาบันการเงินระยะที่
2 (Financial Sector Master Plan II) ภายในปี 2552
เพื่อส่งเสริมประสิทธิภาพและความสามารถในการแข่งขัน
รวมถึงความแข็งแกร่งให้กับระบบการเงินของไทย
ทั้งโดยการลดต้นทุนการดำเนินงานอันเกิดจากกฎระเบียบที่เป็นอุปสรรค
ตลอดจนการขยายขอบเขตและการพัฒนาปรับปรุงโครงสร้างพื้นฐานของสถาบันการเงิน
เพื่อให้สามารถแข่งขันกับผู้ให้บริการทางการเงินรายใหม่ซึ่งรวมถึงสถาบันการเงินที่ไม่ใช่ธนาคารพาณิชย์
(Non-Bank) และเป็นประโยชน์ในการเข้าถึงกลุ่มลูกค้าผู้ใช้บริการรายย่อย นอกจากนี้
ยังกำหนดให้ธนาคารพาณิชย์ทุกแห่งจะต้องดำรงเงินกองทุนตามเกณฑ์ Basel II ให้ครบทั้ง 3
หลักการ (3 Pillars) ภายในปี 2552 โดย Pillar I ได้แก่
หลักเกณฑ์การดำรงเงินกองทุนขั้นต่ำ (Minimum Capital Requirement)
เพื่อรองรับความเสี่ยงด้านสินเชื่อ ด้านตลาด และด้านการปฏิบัติการ Pillar II ได้แก่
การกำกับดูแลโดยทางการ (Supervisory Review Process) และ Pillar III ได้แก่
การใช้กลไกตลาดในการกำกับดูแล (Market Discipline)
ซึ่งในระยะสั้นจะทำให้เงินกองทุนของธนาคารพาณิชย์ส่วนใหญ่ปรับลดลง
และทำให้การขยายธุรกิจต้องเป็นไปอย่างระมัดระวังมากขึ้น
แต่ในระยะยาวจะส่งผลดีต่อความมั่นคงของฐานะการเงิน
ในขณะที่ธนาคารพาณิชย์จะมีเงินกองทุนที่เหมาะสมกับระดับความเสี่ยงตามลักษณะของธุรกรรม
มีระบบบริหารจัดการความเสี่ยงที่ดี
และมีความน่าเชื่อถือตามมาตรฐานสากลซึ่งจะเป็นประโยชน์ต่อการดำเนินธุรกิจที่ต้องเชื่อมโยงกับตลาดการเงินโลกในอนาคต

(3) การจัดหาผลิตภัณฑ์หรือบริการ

 (ก) แหล่งที่มาของเงินทุน

ธนาคารให้บริการรับฝากเงินกับประชาชนทั่วไป
ซึ่งเงินฝากจะเป็นแหล่งเงินทุนที่สำคัญที่สุดของธนาคาร โดย ณ วันที่ 31 ธันวาคม 2551
ธนาคารมียอดเงินฝากจำนวน 537,354 ล้านบาท หรือคิดเป็นร้อยละ 72.1 เงินกู้ยืมร้อยละ 11.0
ส่วนของผู้ถือหุ้นร้อยละ 11.5 และแหล่งเงินทุนอื่น ๆ ร้อยละ 5.4 โดยเงินฝากจากบัญชีสูงสุด 10
อันดับแรกเท่ากับ 12,207.03 ล้านบาท คิดเป็นร้อยละ 2.27 ของเงินฝากรวม
โดยธนาคารให้บริการเงินฝากแบ่งออกเป็น 2 ประเภท คือ เงินฝากประเภทไม่มีดอกเบี้ย ได้แก่
เงินฝากกระแสรายวัน และเงินฝากประเภทมีดอกเบี้ย ได้แก่ เงินฝากออมทรัพย์
และเงินฝากประจำ

(ข) การจัดหาเงินทุนหรือให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

1) การจัดหาเงินทุนผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

- ไม่มี -

2) การให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

เงินให้สินเชื่อและภาระผูกพันแก่พนักงานชั้นบริหารตั้งแต่ระดับผู้จัดการฝ่ายขึ้นไป
รวมถึงกิจการที่ธนาคาร และ/หรือกรรมการ และ/หรือบุคคลดังกล่าวถือหุ้นรวมกันตั้งแต่ร้อยละ 10
ขึ้นไปของ
ทุนที่ชำระแล้วของกิจการนั้น ๆ ณ วันที่ 31 ธันวาคม 2551 เป็นจำนวน 121,021 ล้านบาท
หรือคิดเป็นร้อยละ 21.66 ของสินเชื่อรวม

(ค) ความสามารถในการดำรงเงินกองทุน

ตามประกาศธนาคารแห่งประเทศไทย ลงวันที่ 27 มกราคม 2549
กำหนดให้ธนาคารพาณิชย์ที่จดทะเบียนในประเทศดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8.50 โดยมีเงื่อนไขว่าเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์และภาระผูกพันดังกล่าว ณ วันที่ 31 ธันวาคม 2551
ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์และวิธีการที่ธนาคารแห่งประเทศไทยกำหนด
ดังนี้

เงินกองทุนทั้งสิ้น จำนวน 95,561 ล้านบาท อัตราร้อยละ 14.94

เงินกองทุนชั้นที่ 1 จำนวน 78,997 ล้านบาท อัตราร้อยละ 12.35

ธนาคารได้เปลี่ยนแปลงวิธีการคำนวณเงินกองทุนจาก Basel I เป็น Basel II
โดยเริ่มตั้งแต่วันที่ 31 ธันวาคม 2551 ซึ่งเป็นไปตามข้อกำหนดของธนาคารแห่งประเทศไทย

(ง) สภาพคล่อง

นโยบายในการบริหารสภาพคล่อง

ธนาคารจะต้องดูแลสภาพคล่องให้เป็นไปตามเกณฑ์การดำรงสินทรัพย์สภาพคล่องตามที่ธนาคารแห่งประเทศไทยกำหนดในอัตราไม่ต่ำกว่าร้อยละ
6 ของเงินฝากและเงินกู้ยืมระยะสั้นจากต่างประเทศ
และให้เพียงพอต่อการดำเนินธุรกรรมปกติของธนาคาร
ในจำนวนสภาพคล่องนี้ธนาคารจะต้องดำรงเป็นหลักทรัพย์ที่ปราศจากภาระผูกพัน
เป็นพันธบัตรรัฐบาล/พันธบัตรรัฐวิสาหกิจ ไว้ไม่ต่ำกว่าร้อยละ 5
ของเงินฝากเฉลี่ยปักษ์ที่แล้วเมื่อรวมกับเงินสดในมือ นอกจากนั้น
ธนาคารยังมีนโยบายที่จะต้องรักษาสภาพคล่องส่วนเกินไว้อีกระดับหนึ่งเกินกว่าที่ธนาคารแห่งประเทศไทยกำหนด

3.2 การประกอบธุรกิจของบริษัทย่อย และบริษัทร่วม

(1) บริษัทในกลุ่มธุรกิจทางการเงิน

(1.1) บริษัท อยุธยา แคปปิตอล ลีส จำกัด

ลักษณะบริการ : บริษัทให้สินเชื่อเช่าซื้อรถยนต์แก่ผู้เช่าซื้อซึ่งเป็นบุคคลธรรมดาและ
นิติบุคคล สินเชื่อลิสซิ่งรถยนต์แก่ผู้เช่าซื้อที่เป็นนิติบุคคล
และให้สินเชื่อเพื่อสินค้าคงคลังแก่ผู้จำหน่ายรถยนต์ อย่างไรก็ตาม เมื่อวันที่ 17 ธันวาคม 2551
ที่ประชุมวิสามัญผู้ถือหุ้นของบริษัท ครั้งที่ 1/2551 ได้มีมติโอนทรัพย์สินและหนี้สินทั้งหมดไปให้บริษัท
อยุธยา แคปปิตอล ออโต้ ลีส จำกัด (มหาชน) และให้บริษัทเลิกประกอบกิจการ
ซึ่งบริษัทได้ดำเนินการขอจดทะเบียนเลิกกิจการต่อกระทรวงพาณิชย์แล้ว เมื่อวันที่ 26 ธันวาคม
2551

ดังนั้น ณ วันที่ 31 ธันวาคม 2551 บริษัทจึงมีเพียงเงินฝากธนาคาร 1,760 ล้านบาท หนี้สิน 24
ล้านบาท ซึ่งส่วนใหญ่เป็นเงินรับแทนบริษัท อยุธยา แคปปิตอล ออโต้ ลีส จำกัด (มหาชน)
และส่วนของ
ผู้ถือหุ้น 1,736 ล้านบาท
โดยรายการสินทรัพย์และหนี้สินคงเหลือดังกล่าวอยู่ระหว่างขั้นตอนการชำระบัญชี

(1.2) บริษัท บริหารสินทรัพย์กรุงศรีอยุธยา จำกัด

ลักษณะบริการ : บริษัทดำเนินธุรกิจรับซื้อหรือรับโอนสินทรัพย์ด้อยคุณภาพของสถาบันการเงิน
รวมทั้งหลักประกันของสินทรัพย์นั้น เพื่อนำมาบริหารหรือจำหน่ายจ่ายโอนต่อไป

การตลาดและภาวะการแข่งขัน : บริษัทไม่มีคู่แข่งทางด้านการตลาด เนื่องจากธุรกิจของบริษัท คือ
การให้บริการสนับสนุนธนาคาร ซึ่งเป็นผู้ถือหุ้นใหญ่แต่เพียงรายเดียว

แหล่งที่มาของเงินทุน : แหล่งที่มาของเงินทุนบริษัทมาจากธนาคาร

(1.3) บริษัทหลักทรัพย์จัดการกองทุน อยุธยา จำกัด

ลักษณะบริการ :
บริษัทดำเนินธุรกิจให้บริการจัดการและบริหารกองทุนรวมและกองทุนส่วนบุคคลที่ลงทุนในตราสารทางการเงินและหลักทรัพย์ประเภทต่าง
ๆ
ทั้งในและต่างประเทศตามที่ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์

การตลาดและภาวะการแข่งขัน : บริษัทมีธนาคารเป็นผู้ถือหุ้นรายใหญ่
โดยบริษัทมีนโยบายการตลาดที่มุ่งเน้นการขยายฐานลูกค้าทั้งลูกค้ารายย่อย ลูกค้ารายใหญ่
และลูกค้าสถาบัน โดยส่วนหนึ่งมาจากฐานลูกค้าของธนาคาร
ด้วยการสนับสนุนจากธนาคารที่มีฐานลูกค้า
กอปรกับประสบการณ์และความเชี่ยวชาญในการบริหารสินทรัพย์
ทำให้บริษัทได้รับความเชื่อมั่นจากผู้ลงทุน
โดยปัจจุบันบริษัทมีทรัพย์สินภายใต้การบริหารในกองทุนรวมและกองทุนส่วนบุคคลกว่า 50,000
ล้านบาท (ข้อมูล ณ วันที่ 30 ธันวาคม 2551 ที่มา : สมาคมบริษัทจัดการลงทุน)

แหล่งที่มาของเงินทุน : บริษัทมีแหล่งที่มาของเงินทุนจากเงินทุนหมุนเวียนและเงินกู้ยืมจากธนาคาร

(1.4) บริษัท อยุธยา แฟ็กเตอริง จำกัด

ลักษณะบริการ : บริษัทประกอบธุรกิจสินเชื่อประเภทแฟ็กเตอริง (ภายในประเทศ)
บริษัทได้จดทะเบียนจัดตั้งบริษัทเมื่อวันที่ 1 กุมภาพันธ์ 2550 ด้วยทุนจดทะเบียน 100 ล้านบาท
เพื่อดำเนินธุรกิจแฟ็กเตอริงเป็นธุรกิจหลัก โดยมีธนาคารถือหุ้น 100%
โดยบริษัทเป็นผู้ให้บริการทางการเงินในลักษณะของการให้สินเชื่อหมุนเวียนระยะสั้น
ด้วยการรับซื้อลูกหนี้การค้าโดยการรับโอนสิทธิเรียกร้องการรับเงิน “Factoring”
โดยเน้นการรักษาคุณภาพสินเชื่อเป็นสำคัญ

การตลาดและภาวะการแข่งขัน : บริษัทได้กำหนดนโยบายในการทำธุรกิจสินเชื่อแฟ็กเตอริง
โดยพิจารณาถึงสภาวะเศรษฐกิจของประเทศ นอกจากนี้
ยังได้พิจารณาถึงการแข่งขันที่รุนแรงระหว่างสถาบันการเงินต่าง ๆ
ที่มีการใช้กลยุทธ์การลดอัตราดอกเบี้ยและค่าธรรมเนียม การอนุมัติสินเชื่อที่รวดเร็วและให้บริการที่ดี
ดังนั้น เพื่อให้บริษัทสามารถแข่งขันกับสถาบันการเงินอื่น ๆ ได้
โดยเฉพาะการแข่งขันกับบริษัทที่ประกอบธุรกิจแฟ็กเตอริงเหมือนกัน
จึงจำเป็นต้องมีนโยบายในการทำธุรกิจในเชิงรุกให้มากขึ้นในกลุ่มธุรกิจขนาดกลางและขนาดย่อม
ซึ่งรวมถึงการพิจารณาคิดอัตราค่าธรรมเนียมต่าง ๆ
ของธุรกิจแฟ็กเตอริงให้อยู่ในระดับที่สามารถแข่งขันกับอัตราดอกเบี้ยและค่าธรรมเนียมต่าง ๆ
ของสถาบันการเงินอื่น ๆ ได้ อย่างไรก็ตาม
ในการให้สินเชื่อของบริษัทจะยังคงตระหนักถึงการมีระบบบริหารความเสี่ยงที่ดี
และกระบวนการพิจารณาสินเชื่อแฟ็กเตอริงที่เข้มงวด เพื่อให้บริษัทมีสินเชื่อคุณภาพดี

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

 (1.5) บริษัท อยุธยา ดีเวลลอปเม้นท์ ลีสซิ่ง จำกัด

 ลักษณะบริการ : บริษัทดำเนินธุรกิจในการให้สินเชื่อประเภทลีสซิ่งและเช่าซื้อในสัดส่วน 80 : 20 โดยให้บริการอุตสาหกรรมทั้งขนาดเล็ก กลาง และใหญ่

การตลาดและภาวะการแข่งขัน :
บริษัทมีประสบการณ์และความเชี่ยวชาญในการดำเนินธุรกิจให้สินเชื่อประเภทลีสซิ่งและเช่าซื้อเครื่องจักรและอุปกรณ์ที่ใช้ในการผลิตเป็นเวลานานกว่า
16 ปี โดยมีนโยบายที่มุ่งเน้นภาคอุตสาหกรรมและการบริการให้กับลูกค้าที่เป็นบริษัททั่วไป
(Corporate Financing)
ต่างจากบริษัทลีสซิ่งอื่นที่ส่วนใหญ่มุ่งเน้นการให้สินเชื่อประเภทเช่าซื้อรถยนต์แก่บุคคลธรรมดาเป็นหลัก
(Consumer Financing) ทั้งนี้ จากการที่บริษัทมุ่งขยายฐานลูกค้าในกลุ่มอุตสาหกรรมใหม่ ๆ
รวมทั้งจากฐานลูกค้าเดิม ส่งผลให้ในปี 2551
บริษัทสามารถขยายสินเชื่อใหม่ได้เพิ่มขึ้นประมาณร้อยละ 29

แหล่งที่มาของเงินทุน :
บริษัทมีแหล่งที่มาของเงินทุนจากเงินทุนหมุนเวียนของบริษัทและเงินกู้ยืมจากธนาคาร
รวมทั้งธนาคารพาณิชย์และสถาบันการเงินอื่น

(1.6) บริษัท อยุธยา เช่าซื้อ จำกัด

ลักษณะธุรกิจ : บริษัทให้สินเชื่อเช่าซื้อรถยนต์แบบ Sale and Lease Back (สินเชื่อเพื่อ
คนมีรถ CAR4CASH) แก่ลูกค้าซึ่งเป็นเจ้าของกรรมสิทธิ์รถยนต์

การตลาดและภาวะการแข่งขัน : ตลาดสินเชื่อยานยนต์มีความผันผวนอย่างมากในปี 2551
เนื่องจากสภาวะเศรษฐกิจที่ชะลอตัวและการปรับราคาน้ำมันเพิ่มขึ้นอย่างรุนแรง
ซึ่งส่งผลกระทบต่ออุตสาหกรรมสินเชื่อยานยนต์ทั้งในด้านยอดการให้สินเชื่อที่ปรับตัวตามอุปสงค์ในตลาดยานยนต์
ด้านต้นทุนทางการเงินที่สูงขึ้น และความสามารถในการผ่อนชำระของลูกค้า
จากสภาพการแข่งขันดังที่กล่าวมา
ส่งผลให้ผู้ประกอบการสินเชื่อรถยนต์ใช้แล้วหลายรายหันมาขยายตลาดในส่วนสินเชื่อให้เช่าซื้อแบบ
Sale and Lease Back ซึ่งมีขั้นตอนการให้สินเชื่อใกล้เคียงกับสินเชื่อรถยนต์ใช้แล้ว
ทั้งยังเล็งเห็นโอกาสทางการตลาดของสินเชื่อให้เช่าซื้อแบบ Sale and Lease Back
ซึ่งมีกลุ่มเป้าหมายคือรถยนต์ที่ปลอดภาระหนี้ซึ่งหมุนเวียนในตลาดมากกว่า 5 ล้านคัน
แต่การแข่งขันในตลาดสินเชื่อให้เช่าซื้อแบบ Sale and Lease Back ยังคงไม่รุนแรง
เนื่องจากเป็นตลาดสินเชื่อซึ่งทำการตลาดโดยตรงถึงผู้บริโภคจึงทำให้มีต้นทุนทางด้านการโฆษณาประชาสัมพันธ์สูงสำหรับคู่แข่งใหม่ที่จะเข้าตลาดอย่างไรก็ตาม
เมื่อวันที่ 17 ธันวาคม 2551 ที่ประชุมวิสามัญผู้ถือหุ้นของบริษัท ครั้งที่ 2/2551
ได้มีมติโอนทรัพย์สินและหนี้สินทั้งหมดไปให้บริษัท อยุธยา แคปปิตอล ออโต้ ลีส จำกัด (มหาชน)
และให้บริษัทเลิกประกอบกิจการ
ซึ่งบริษัทได้ดำเนินการขอจดทะเบียนเลิกกิจการต่อกระทรวงพาณิชย์แล้ว เมื่อวันที่ 26 ธันวาคม
2551

แหล่งที่มาของเงินทุน :
บริษัทปฏิบัติตามนโยบายการเงินที่ธนาคารได้กำหนดให้เป็นช่องทางหลักในการหาเงินทุน

(1.7) บริษัท อยุธยา แคปปิตอล ออโต้ ลีส จำกัด (มหาชน)

[ เดิมชื่อ “บริษัท จีอี แคปปิตอล ออโต้ ลีส จำกัด (มหาชน)” ]

ลักษณะธุรกิจ : ภาพรวมลักษณะธุรกิจของบริษัท คือ การให้บริการสินเชื่อยานยนต์
โดยแบ่งได้เป็นลักษณะผลิตภัณฑ์สินเชื่อดังนี้

1) สินเชื่อรถยนต์ใช้แล้ว

2) สินเชื่อรถจักรยานยนต์ใหม่

3) สินเชื่อท๊อปอัพ

โดยในปี 2551
ธนาคารได้มีนโยบายในการรวมธุรกิจให้เช่าซื้อยานพาหนะของบริษัทในกลุ่มธุรกิจทางการเงินทั้ง 3
บริษัทเข้าด้วยกัน
ซึ่งธนาคารได้รับความเห็นชอบจากธนาคารแห่งประเทศไทยในการขยายขอบเขตการประกอบธุรกิจของบริษัทแล้ว
โดยบริษัทจะสามารถให้บริการสินเชื่อยานยนต์ได้ดังนี้

1) สินเชื่อรถยนต์ใหม่

2) สินเชื่อรถยนต์ใช้แล้ว

3) สินเชื่อรถจักรยานยนต์ใหม่

4) สินเชื่อให้เช่าซื้อแบบ Sale and Lease Back (สินเชื่อเพื่อคนมีรถ CAR4CASH)

5) สินเชื่อท๊อปอัพ

6) สินเชื่อสัญญาเช่าทางการเงิน (Financial Lease)

7) สินเชื่อสินค้าคงคลังเพื่อผู้จำหน่ายรถยนต์

และหลังการรวมกิจการของทั้ง 3 บริษัท ทำให้บริษัทมียอดสินเชื่อรวมเป็นเงิน 52,345 ล้านบาท

การตลาดและภาวะการแข่งขัน : ตลาดสินเชื่อยานยนต์มีความผันผวนอย่างมาก ในปี 2551
เนื่องจากสภาวะเศรษฐกิจที่ชะลอตัวและการปรับราคาน้ำมันเพิ่มขึ้นอย่างรุนแรง
ซึ่งส่งผลกระทบต่ออุตสาหกรรมสินเชื่อยานยนต์ทั้งในด้านยอดการให้สินเชื่อที่ปรับตัวตามอุปสงค์ในตลาดยานยนต์
ด้านต้นทุนทางการเงินที่สูงขึ้น และความสามารถในการผ่อนชำระของลูกค้า
โดยในส่วนของตลาดสินเชื่อรถยนต์ใหม่
มีการแข่งขันกันสูงตามรายการส่งเสริมการตลาดของกลุ่มบริษัทลีสซิ่งซึ่งเป็นของผู้ผลิตรถยนต์
(Captive Financing)
ซึ่งก่อตั้งโดยมีวัตถุประสงค์ในการดำเนินธุรกิจเพื่อส่งเสริมการจำหน่ายรถยนต์ให้กับบริษัทผู้ผลิตรถยนต์เป็นหลัก
สำหรับตลาดสินเชื่อรถยนต์ใช้แล้วยังมีความรุนแรงจากการที่สถาบันการเงินหลายแห่งหันมาให้ความความสำคัญกับรถยนต์ใช้แล้ว
ซึ่งมีผลตอบแทนสูงกว่าการให้สินเชื่อรถยนต์ใหม่
กลยุทธ์ด้านอัตราดอกเบี้ยและวงเงินสินเชื่อยังคงเป็นกลยุทธ์ที่สำคัญเพื่อเพิ่มสัดส่วนตลาด
จากสภาพการแข่งขันดังที่กล่าวมา
ส่งผลให้ผู้ประกอบการสินเชื่อรถยนต์ใช้แล้วหลายรายหันมาขยายตลาดในส่วนสินเชื่อให้เช่าซื้อแบบ
Sale and Lease Back ซึ่งมีขั้นตอนการให้สินเชื่อใกล้เคียงกับสินเชื่อรถยนต์ใช้แล้ว
ทั้งยังเล็งเห็นโอกาสทางการตลาดของสินเชื่อให้เช่าซื้อแบบ Sale and Lease Back
ซึ่งมีกลุ่มเป้าหมายคือรถยนต์ที่ปลอดภาระหนี้ซึ่งหมุนเวียนในตลาดมากกว่า 5 ล้านคัน
แต่การแข่งขันในตลาดสินเชื่อให้เช่าซื้อแบบ Sale and Lease Back ยังคงไม่รุนแรง
เนื่องจากเป็นตลาดสินเชื่อซึ่งทำการตลาดโดยตรงถึงผู้บริโภคจึงทำให้มีต้นทุนทางด้านการโฆษณาประชาสัมพันธ์สูงสำหรับคู่แข่งใหม่ที่จะเข้าตลาด
ในส่วนตลาดสินเชื่อรถจักรยานยนต์ มีการแข่งขันอย่างรุนแรงต่อเนื่องตั้งแต่ปลายปี 2550 จนถึงต้นปี
2551 โดยสภาวะการแข่งขันมีแนวโน้มลดลงในช่วงครึ่งปีหลังของปี 2551
เนื่องจากสภาวะเศรษฐกิจโดยรวมส่งผลให้ผู้ประกอบการหลายรายเริ่มชะลอการให้สินเชื่อเพื่อเพิ่มความระมัดระวังในการให้สินเชื่อและเน้นการควบคุมคุณภาพหนี้เป็นหลัก

แผนกลยุทธ์ : บริษัทให้ความสำคัญใน 9 ด้าน คือ

1)
การพัฒนาองค์กรและบุคคลากรของบริษัทโดยเน้นการผสมผสานประสบการณ์การทำงานของพนักงานที่มากกว่า
15 ปีในธุรกิจสินเชื่อเพื่อยานยนต์

2) การโฆษณาประชาสัมพันธ์ จะเน้นการโฆษณาประชาสัมพันธ์โดยการสร้าง Corporate Brand
ซึ่งตอกย้ำภาพลักษณ์ของการเป็นผู้ให้บริการสินเชื่อเพื่อยานยนต์อย่างครบวงจร

3) การบริหารความสัมพันธ์คู่ค้า
เน้นการเข้าใจความต้องการของคู่ค้าและปรับปรุงคุณภาพบริการให้ตรงตามความต้องการของคู่ค้าอยู่เสมอ

4) การบริหารช่องทางการจัดจำหน่าย ให้ความสำคัญกับความหลากหลายของช่องทาง
การจัดจำหน่ายเพื่อเพิ่มศักยภาพในการแข่งขันและสามารถให้บริการกลุ่มลูกค้าได้หลากหลายและครบทุกกลุ่มยิ่งขึ้น

5) การพัฒนาผลิตภัณฑ์ โดยใช้แนวคิดการยึดหลักลูกค้าเป็นศูนย์กลาง (Customer Centricity)
ซึ่งเน้นการพัฒนาผลิตภัณฑ์และบริการใหม่ที่ตรงตามความต้องการและเป็นประโยชน์ต่อลูกค้าเป็นสำคัญ

6) การตั้งราคาที่เหมาะสมกับความเสี่ยง การแข่งขัน และต้นทุนของบริษัท

7) การบริหารฐานลูกค้า โดยนำเสนอผลิตภัณฑ์ที่เหมาะสมให้แก่ลูกค้า
เพื่อให้ลูกค้าได้รับประโยชน์สูงสุดจากการใช้บริการ
ภายใต้แนวคิดการให้สินเชื่ออย่างมีความรับผิดชอบ

8) การพัฒนาการปฏิบัติงานและการบริการภายใต้แนวคิด
“การเป็นบริษัทที่ลูกค้าเลือกใช้บริการด้วยทีมงานที่ยอดเยี่ยมและบริการที่เยี่ยมยอด”
โดยจะเป็นการสร้างมาตรฐานการบริการ
และทำให้เกิดการเปลี่ยนแปลงของการบริการในพนักงานทุกระดับ

9) การบริหารความเสี่ยง บริษัทเน้นการให้สินเชื่อโดยคำนึงถึงคุณภาพเป็นหลัก
โดยพิจารณาตามความสามารถในการผ่อนชำระของลูกค้าและคุณภาพของสินทรัพย์

แหล่งที่มาของเงินทุน :
บริษัทปฏิบัติตามนโยบายการเงินที่ธนาคารได้กำหนดไว้เพื่อใช้เป็นช่องทางหลักในการหาเงินทุนหรือแหล่งเงินทุนให้กับบริษัท
นอกจากนั้น บริษัทยังพิจารณาหาแหล่งเงินทุนที่หลากหลายเพื่อดำรงสภาพคล่อง อาทิ
การระดมทุนจากตลาดตราสารหนี้ และการกู้ยืมเงินจากแหล่งเงินทุนอื่นในประเทศ
การที่มีแหล่งเงินทุนที่หลากหลายทำให้บริษัทสามารถลดต้นทุนในการจัดหาเงินทุน
ซึ่งก่อให้เกิดการส่งเสริมประสิทธิภาพในการแข่งขันของบริษัท

* หมายเหตุ : บริษัท อยุธยา แคปปิตอล ออโต้ ลีส จำกัด (มหาชน) รวมกิจการของบริษัท
อยุธยา แคปปิตอล ลีส จำกัด และบริษัท อยุธยา เช่าซื้อ จำกัด เมื่อวันที่ 5 ธันวาคม 2551)
ซึ่งทั้ง 2 บริษัท ประกอบธุรกิจดังนี้

  1) บริษัท อยุธยา แคปปิตอล ลีส จำกัด ให้บริการสินเชื่อรถยนต์ใหม่,
  สินเชื่อสัญญาเช่าทางการเงิน (Financial Lease)
  และสินเชื่อสินค้าคงคลังเพื่อผู้จำหน่ายรถยนต์

  2) บริษัท อยุธยา เช่าซื้อ จำกัด ให้บริการสินเชื่อให้เช่าซื้อแบบ Sale and Lease Back
  (สินเชื่อเพื่อคนมีรถ CAR4CASH)

(1.8) บริษัท อยุธยา ออโต้ ลีส จำกัด (มหาชน)

ลักษณะบริการ : บริษัทให้บริการสินเชื่อเช่าซื้อรถยนต์ทั้งประเภทรถยนต์ใหม่และรถยนต์ใช้แล้ว
เมื่อวันที่ 15 กุมภาพันธ์ 2550 ที่ประชุมวิสามัญผู้ถือหุ้นของบริษัท ครั้งที่ 1/2550
ได้มีมติให้บริษัทหยุดประกอบกิจการ แต่ยังคงให้บริการในธุรกรรมที่ยังคงค้างอยู่กับลูกค้าต่อไป
จนกว่าที่ประชุมผู้ถือหุ้นของบริษัทจะมีมติให้บริษัทเลิกกิจการหรือมีมติเป็นอย่างอื่น ดังนั้น
ปัจจุบันบริษัทอยู่ระหว่างการดำเนินการตามมติที่ประชุมวิสามัญผู้ถือหุ้นดังกล่าว
โดยบริษัทหยุดให้บริการสินเชื่อเช่าซื้อรายใหม่ตั้งแต่วันที่ 16 กุมภาพันธ์ 2550

ณ 31 ธันวาคม 2551 บริษัทมีลูกหนี้เช่าซื้อคงเหลือจำนวน 31,632 บัญชี มีมูลค่าลูกหนี้
เช่าซื้อ 5,160 ล้านบาท
ซึ่งลูกหนี้เช่าซื้อคงเหลือดังกล่าวจะทยอยลดลงจากการชำระคืนและปิดบัญชีทั้งหมดประมาณเดือนกุมภาพันธ์
2556

(1.9) บริษัทหลักทรัพย์ กรุงศรีอยุธยา จำกัด (มหาชน)

ลักษณะบริการ : ธุรกิจของบริษัทสามารถแบ่งออกเป็น 4 กลุ่ม ได้แก่
ธุรกิจนายหน้าซื้อขายหลักทรัพย์ ธุรกิจวาณิชธนกิจ ธุรกิจจัดการกองทุนส่วนบุคคล และธุรกิจการลงทุน

 ธุรกิจนายหน้าซื้อขายหลักทรัพย์ : บริษัทให้บริการด้านการเป็นนายหน้าซื้อขาย
หลักทรัพย์ประเภทตราสารทุนแก่นักลงทุนบุคคลทั่วไป
และนักลงทุนสถาบันทั้งในประเทศและต่างประเทศ
โดยเป็นสมาชิกตลาดหลักทรัพย์แห่งประเทศไทยหมายเลข 29 นอกจากนี้
ยังให้บริการด้านวิเคราะห์หลักทรัพย์แก่ลูกค้าเพื่อใช้เป็นข้อมูลประกอบการตัดสินใจในการลงทุน

 ธุรกิจวาณิชธนกิจ : บริษัทให้บริการด้านการเป็นที่ปรึกษาทางการเงิน
การจัดจำหน่ายและรับประกันการจำหน่ายหลักทรัพย์
โดยมุ่งเน้นการให้บริการที่ปรึกษาทางการเงินในทุก ๆ ด้าน
ไม่ว่าจะเป็นการระดมทุนทั้งเงินทุนและเงินกู้ การปรับโครงสร้างทางการเงิน
การปรับปรุงโครงสร้างหนี้ การควบรวมกิจการ และการครอบงำกิจการ
การศึกษาความเป็นไปได้ของโครงการ การประเมินมูลค่ากิจการ
และการเข้าทำรายการประเภทต่าง ๆ
ของบริษัทจดทะเบียนเพื่อให้เป็นไปตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย

 ธุรกิจจัดการกองทุนส่วนบุคคล : บริษัทให้บริการจัดการกองทุนส่วนบุคคล
โดยมีผู้จัดการกองทุนทำหน้าที่ในการวางแผนและบริหารเงินลงทุนให้สอดคล้องกับวัตถุประสงค์การลงทุนและความต้องการของลูกค้าแต่ละราย

 ธุรกิจการลงทุน : บริษัทมีการลงทุนในหลักทรัพย์ทั้งประเภทตราสารหนี้และตราสารทุน
โดยนโยบายการลงทุนของบริษัทแบ่งออกเป็น 2 ลักษณะ ได้แก่
นโยบายการลงทุนในหลักทรัพย์เพื่อบัญชีลงทุนของบริษัทซึ่งเป็นการลงทุนระยะสั้น
และนโยบายการลงทุนในหลักทรัพย์ซึ่งเป็นการลงทุนระยะปานกลางถึงระยะยาวในธุรกิจที่มีศักยภาพในการเติบโตและให้อัตราผลตอบแทนที่ดี

นอกจากนี้ บริษัทได้รับโอนธุรกรรมตัวแทนนายหน้าซื้อขายสัญญาซื้อขายล่วงหน้าของบริษัท อยุธยา
ดิริฟวทีฟส์ จำกัด (AYD)
เข้าเป็นส่วนหนึ่งของการให้บริการในด้านหลักทรัพย์ของบริษัทหลักทรัพย์จัดการกองทุน อยุธยา จำกัด
(AYS) เมื่อวันที่ 1 ธันวาคม 2551
ซึ่งจะส่งผลให้บริษัทสามารถให้บริการด้านธุรกิจหลักทรัพย์ที่ครบวงจร และมีประสิทธิภาพเพิ่มมากขึ้น

การตลาดและภาวะการแข่งขัน : การซื้อขายหลักทรัพย์ของตลาดหลักทรัพย์แห่งประเทศไทย
และตลาดหลักทรัพย์เอ็ม เอ ไอ (mai) ในปี 2551 มีมูลค่ารวมทั้งสิ้น 3,981,230 ล้านบาท
ลดลงร้อยละ 6.8 จากปี 2550 หรือคิดเป็นมูลค่าซื้อขายเฉลี่ยต่อวัน เท่ากับ 16,118 ล้านบาท
โดยภาวะการลงทุนช่วงครึ่งปีแรกของปี 2551
ค่อนข้างคึกคักภายหลังจากมีรัฐบาลใหม่ที่มาจากการเลือกตั้ง
แต่ภาวะการลงทุนกลับมีความผันผวนมากขึ้นในช่วงครึ่งหลังของปี 2551
เนื่องจากเกิดความขัดแย้งทางการเมืองภายในประเทศ
และศาลรัฐธรรมนูญมีคำสั่งยุบพรรคร่วมรัฐบาล ทำให้ปัจจัยการเมืองขาดเสถียรภาพ
ประกอบกับเศรษฐกิจไทยมีแนวโน้มชะลอตัวลงมากจากภาวะถดถอยของเศรษฐกิจโลก
โครงสร้างนักลงทุนในตลาดหลักทรัพย์แห่งประเทศไทยมีการเปลี่ยนแปลงหลังจากนักลงทุนต่างชาติเทขายหุ้นอย่างต่อเนื่อง
โดยสัดส่วนมูลค่าการซื้อขายของนักลงทุนรายย่อยในประเทศทรงตัวที่ร้อยละ 54
ขณะที่สัดส่วนมูลค่าการซื้อขายของนักลงทุนสถาบันในประเทศเพิ่มขึ้นจากร้อยละ 14 เป็นร้อยละ 17
แต่สัดส่วนนักลงทุนต่างประเทศกลับลดลงจากร้อยละ 32 ในปี 2550 เป็นร้อยละ 29 ในปี 2551
ทั้งนี้ ผลกระทบจากปัญหาการเมืองและการชะลอตัวทางเศรษฐกิจ ทำให้ดัชนีตลาดหลักทรัพย์ (SET
Index) ในปี 2551 มีความผันผวนสูง โดยปิดที่ระดับ 449.96 จุด ณ วันที่ 31 ธันวาคม 2551
ลดลงถึงร้อยละ 47.56 เมื่อเทียบกับสิ้นปี 2550 ซึ่งปิดที่ระดับ 858.10 จุด
ในขณะที่ตลาดอนุพันธ์มีปริมาณการซื้อขายรวมเพิ่มขึ้นร้อยละ 69 จากปริมาณ
ซื้อขายเฉลี่ย 5,219 สัญญาต่อวันในปี 2550 เป็น 2.15 ล้านสัญญา หรือเฉลี่ย 8,837
สัญญาต่อวันในปี 2551 ซึ่งประกอบด้วย SET50 Index Futures 8,498 สัญญาต่อวัน SET50
Index Options 185 สัญญาต่อวัน และ Stock Futures 154 สัญญาต่อวัน
คิดเป็นมูลค่าการซื้อขายรวมเฉลี่ย 3,810 ล้านบาทต่อวัน เพิ่มขึ้นร้อยละ 20 จากระดับ 2,883
ล้านบาทในปี 2550 หรือคิดเป็นสัดส่วนร้อยละ 24
ของมูลค่าการซื้อขายในตลาดหลักทรัพย์แห่งประเทศไทย โดยมีสัดส่วนนักลงทุนทั่วไปร้อยละ 57
นักลงทุนสถาบันในประเทศร้อยละ 26 และนักลงทุนต่างประเทศร้อยละ 17

แหล่งที่มาของเงินทุน : บริษัทมีแหล่งที่มาของเงินทุนจากส่วนของผู้ถือหุ้น
และบริษัทได้จัดหาเงินบางส่วนจากการกู้ยืม
เพื่อใช้เป็นแหล่งเงินทุนสำรองให้เกิดความคล่องตัวในการดำเนินธุรกิจ

(1.10) บริษัท บัตรกรุงศรีอยุธยา จำกัด

ลักษณะบริการ : บริษัทดำเนินธุรกิจให้บริการบัตรเครดิตและสินเชื่อบุคคล ภายใต้ชื่อผลิตภัณฑ์
บัตรเครดิตกรุงศรี จีอี บัตรเครดิตโฮมโปร วีซ่า และสินเชื่อบุคคล Dream Loan

การตลาดและภาวะการแข่งขัน : เนื่องจากสภาวะเศรษฐกิจที่ถดถอยอย่างต่อเนื่อง
ทำให้ธุรกิจบัตรเครดิตโดยทั่วไปมีอัตราการเติบโตชะลอตัวลง
และผู้ถือบัตรมีการระมัดระวังในการใช้บัตรมากขึ้น ทั้งนี้ นโยบายจากธนาคารแห่งประเทศไทย
ในเรื่องการกำหนดอัตราขั้นต่ำในการชำระคืนไม่น้อยกว่าร้อยละ 10
ซึ่งมีผลบังคับใช้ตั้งแต่เดือนเมษายน 2550 เป็นต้นมา ส่งผลให้ภาระหนี้ต่อผู้บริโภคสูงขึ้น
โดยปริมาณการใช้จ่ายผ่านบัตรเฉลี่ยในปี 2551 เติบโต 12% เมื่อเทียบกับปีที่ผ่านมา

ด้วยสาเหตุดังกล่าวบริษัทจึงได้มุ่งเน้นการรักษาความสัมพันธ์พร้อมตอบสนองความต้องการของกลุ่มลูกค้าที่มีคุณภาพและคงสถานะภาพการรักษาบัญชีที่ดี
มุ่งเน้นการใช้กลยุทธ์การตลาดเจาะลึกเฉพาะกลุ่ม (Segment Marketing)
เพื่อเข้าถึงวิถีการใช้ชีวิตและอุปนิสัยในการใช้จ่ายของผู้ถือบัตรได้มากกว่า โดยเสนอ
“ส่วนลดเพิ่มพิเศษ” (On Top Discount) และ/หรือ “การคืนเงิน” (Cash Back)
เมื่อใช้จ่ายผ่านบัตร ณ หมวดร้านค้าที่จำเป็นในการดำรงชีวิตประจำวัน อาทิ ไฮเปอร์มาร์เก็ต
ห้างสรรพสินค้า ปั๊มน้ำมัน และร้านอาหาร เพื่อช่วยแบ่งเบาภาระค่าใช้จ่ายหลักของผู้ถือบัตร
นอกจากนี้ บริษัทได้ให้ความสำคัญต่อการพัฒนาผลิตภัณฑ์และบริการทางการเงิน
ด้วยการวิจัยตลาดและเก็บข้อมูลพฤติกรรมของลูกค้าอย่างต่อเนื่อง
ล่าสุดได้เพิ่มช่องทางการแลกคะแนนสะสมได้ทันที ณ จุดขาย ภายใต้ชื่อ “กรุงศรี จีอี โบนัส ทันใจ”
เป็นการเพิ่มสิทธิประโยชน์ของการใช้คะแนนสะสมจากบัตรให้มีคุณค่าเพิ่มขึ้นและสามารถใช้ได้สะดวกมากขึ้น
ซึ่งเป็นกลยุทธ์ในการสร้างความภักดีต่อผลิตภัณฑ์ในระยะยาวอีกด้วย

จากกลยุทธ์การตลาดดังกล่าว
ช่วยให้การเติบโตทั้งในด้านการขยายจำนวนบัตรและปริมาณการใช้จ่ายผ่านบัตรของบริษัท
ซึ่งมีอัตราการเติบโตที่ใกล้เคียงกับตลาดธุรกิจบัตรเครดิตไทย

แหล่งที่มาของเงินทุน : บริษัทมีแหล่งที่มาของเงินทุนจากผู้ถือหุ้น

(2) บริษัทในกลุ่มธุรกิจสนับสนุน

(2.1) บริษัท สยามเรียลตี้แอนด์เซอร์วิส จำกัด

ลักษณะบริการ : บริษัทดำเนินธุรกิจหลัก คือ
จัดหารถยนต์ให้เช่าและให้บริการด้านบุคลากรแก่ธนาคารและบริษัทในเครือ

การตลาดและภาวะการแข่งขัน : บริษัทไม่มีคู่แข่งทางด้านการตลาด เนื่องจากทำธุรกรรมคือ
การให้บริการสนับสนุนธนาคารซึ่งเป็นผู้ถือหุ้นใหญ่ และบริษัทในเครือของธนาคารเท่านั้น
ซึ่งเป็นไปตามที่ธนาคารแห่งประเทศไทยกำหนดขอบเขตไว้

แหล่งที่มาของเงินทุน : บริษัทมีแหล่งที่มาของเงินทุนจากธนาคาร

(2.2) บริษัท สำนักงานกฎหมายกรุงศรีอยุธยา จำกัด

ลักษณะบริการ : บริษัทดำเนินธุรกิจงานทางด้านกฎหมายให้แก่ธนาคาร อาทิ
การฟ้องคดีต่อลูกหนี้ที่ติดตามทวงหนี้แล้วไม่ได้ผล และการบังคับคดีตามคำพิพากษาของศาล เป็นต้น
อย่างไรก็ตาม เมื่อวันที่ 13 ธันวาคม 2550 ที่ประชุมวิสามัญผู้ถือหุ้นของบริษัท ครั้งที่
1/2550ได้มีมติอนุมัติให้บริษัทเลิกประกอบกิจการ
ซึ่งบริษัทได้ดำเนินการขอจดทะเบียนเลิกกิจการต่อกระทรวงพาณิชย์ เมื่อวันที่ 3 มกราคม 2551
และขณะนี้อยู่ระหว่างการชำระบัญชี